text:
KBC Ningabaw Rev. Dr. Hkalam Samson, Amu Madu Rev. Hpauyawng Tu Mai hte RC Bishop Francis Daw Tang ni woi awn nna, Nawku Hpung Lahkawng maga na IDPs ni, tinang a dum nta de bai nhtang wa lu na matu bawngban hpawng hpe, 2020 ning August 20 ya shani, St Columbus Myitkyina hta galaw ai lam na lu ai.
Bawngban ai lam hta:-
1. Tinang Buga wa na Kahtawng ni hta Nawku hpung langai sha wa ai hku nre sha lahkawng maga rau wa na.
2. Tinang Buga wa lu na matu, hpung masha ni lajin wa ai hta hkan nna garum ningtum lam hpe Nawku hpung lahkawng maga jahkrup nna lam tam garum lakawn zinlum na myit hkrum banwgban la lu sai lam shiga na lu ga ai.
August 20, 2020📌


c: text/html

text:
Wunpawng Mungdan Shanglawt Hpyendap KIA Dapba 5 npu, dung 15 shara rai nga ai Manmaw-Laiza lam sinpraw hkran de, Myen hpyendap kaw nna shani shagu nbungli hte wa gap gasat nga ai gaw bat mi hpring sai re.
KIO ginjaw shimlam matu ahkyak ai Alaw bum hpe Myen hpyendap gaw April 11 ya shani kaw nna lagaw dap hte gasat ai hpang, sum machyi ai lam law law hkrum ai majaw, nbungli hte hkrai wa gap nga ai re.
April 30, dai ni sha pyi nbungli hte yawm htum 9 lang da bat wa gap ai lam chye lu ai.
Bai nna Myen hpyendap gaw Myothit, Kunglaw hte Sihat mare ni hta, mung shawa ni a dum nta hte Hpunggyi jawng hkan dap jung nna sinat kaba gap bun ai lam ni galaw nga ai re.
Myen hpyen nbungli wa gap ai majaw hte laknak kaba a majaw, mung shawa si hkala ai lam ni mung byin nga ai re.
Majan a majaw buga sha law malawng gaw ya ten Nmawk hte Manmaw mare kata de hpyen yen hku nna hprawng yen shingbyi nga ai lam chye lu ai.

robotstxt: allowed

filter: keep


text:
Mali zup madim masing a majaw htawt sit hkrum ai Aung Min Tar mare masha ni a dum nta ni, bai gram nmai hkra hten run wa nga ai lam chye lu ai.
Miwa company SPIC lit la galaw da ya ai rai nna, 10 ning pyi nhpring shi yang, shadaw kaw nna hpri sut du hkra nbung bung yang hkrit tsang hpa poi lawm mat ai lam mare masha ni tsun dan ai re.
“ndai gaw rawng ai baw nrai sai. Gram mai tim, nmai rawng sai. Anhte mung mying hten na re nga majaw kaga masha ni hpe bai shaga madun yu yang shanhte ma hkrit ai” nga nna nta tsam hten wa ai lam hpe Aung Min Thar mare masha Jan Marip Hkawn Tawng tsun dan ai re.
Dum nta hten za ai lam ni gaw lawk 2,7,8 ni hta grau byin nna, nbung loi li sha bung yang pyi hkrit tsang ra ai lam tsun dan ai re.
Hkrit tsang ra ai majaw, asak kaba ai mare masha nkau gaw Miwa company galaw ya ai nta hta n rawng ai sha, byin mai ai hku nta kasha bai galaw jat nna, shingbyi nga ai lam chye lu ai.
Mali hka madim masing hpe 2009 e hpang nna, 2017 e shangut na yaw shada let, ginra masha ni yawng hpe Aung Min Thar hte Mali Yang mare shara 2 garan nna htawt sit shangun ai hpang, ndai dum nta ni hpe galaw ya ai re.
Mungkan madang mung shawa ninghkap ai majaw Mali zup madim masing hpe ya jahkring da ai raitim, Miwa company SPIC gaw ginra masha ni hpe zin lum ai lam matut ding yang galaw nga ai re.
Miwa a hka madim masing majaw ginra masha ni htawt sit ra ai re majaw, hten run mat sai dum nta ni hpe bai gram galaw ya na matu Miwa company hta sha lit nga ai lam ginra masha Jan Marip Lu Ra tsun ai re.


text:
Du na tsaban 21 Panglong zuphpawng de asuya saw shaga ai rai yang, Wunpawng Mungdan Shanglawt Hpung KIO mung FPNCC masing kata shang lawm na re lam KIO maga tsun ai re.
Raitim ya du hkra gaw asuya a tara shang saw shaga ai lam ndu shi ai nga nna Laiza KIO ginjaw na Du Kaba Nhpang Naw Bu tsun ai re.
“KIO hpe saw shaga yang gaw KIO mung FPNCC a malawm kata hku na sa wa na re. Saw shaga jang gaw KIO ginjaw komiti gaw shanhte a saw shaga ai laika hpe sung sung li li myit nna she dawdan na mara ai. Sa yang mai na nmai na, manu na nmanu na ngu ai hpe atsawm myit dinglik yu nna she daw dan na mai” nga nna tsun ai re.
Tsaban 21 Panglong zuphpawng hpe August 12-14 lapran 3 ya tup Nay Pyi Daw e galaw na rai nna, ndai kalang gaw covid-19 kap bra ana a majaw masha n-gun loi shayawm na re lam chye lu ai.
Lahta Myen mung dap hpawm malawm Kokang MNDAA, Ta-ang TNLA hte Rakhine AA marai 3 chyawm gaw asuya hku nna shimlam hpe lit la ya ai rai yang FPNCC masing hte zuphpawng sa shanglawm na lam chye lu ai.
NLD asuya lakhtak hpang jahtum galaw ai ndai 4 lang ngu na Panglong zuphpawng gaw ra lata poi du na mahka galaw ai re majaw, NLD asuya hku nna mungmasa akyu a matu yaw shada ai lam mai byin ai nga nna mung masa maram dinglik nga ai Slg. Nhkum Lasang Awng tsun ai re.
Lahta Myen mung daphpawm simsa lam bawngban wuhpung rai nga ai FPNCC hta Wa mung hpyendap UWSA, Mungla NDAA, Kokang MNDAA, Wunpawng Mungdan Shanglawt Hpyendap KIA, Sammung dingdung daw hpyendap SSPP/SSA, Ta-ang hpyendap TNLA hte Rakhine Dap AA ni shang lawm ai re.


text:
Hpyen yen dabang na amyu shayi ni a rida maka, arung arai hte malu masha ni gat lawk de du lu hkra, shawa shachyen dut ginlen ai lamang hpe November praw 5 ya shani Myitkyina Manau wang Majoi gawknu e galaw wa sai re.
Asuya up hkang ginra hte Wunpawng Mungdan Shanglawt Hpung KIO up hkang ginra hpyen yen dabang hkan na amyu shayi ni a lata amu gun rai ni hpe dut ginlen ai lam rai nga ai.
“Jinghpaw hpyen yen dabang na amyu shayi ni shang gumhpraw nnga ai majaw yu kaji hkrum ai. Nkau Miwa mung de dut sha hkrum ai lam ni byin ai. Dai zawn nbyin na matu shanhte gumhpraw nga hkra ya na zawn lajang ai re” nga nna ndai lamang woi awn galaw ai Htoi Gender Development Foundation na Srn. Nang Pu tsun ai re.
Htung hking nhpye hpan hkum, kawa hte galaw ai arung arai, Sap Bya ntsin hte malu masha hpan (40) jan hpe madun dut ai lam chye lu ai.
Ndai lamang de asuya salang ni, NGO hte CSO wuhpung ni sa du shanglawm ai hpe mu lu ai.
Jinghpaw mungdaw majan kata, amyu shayi law law gaw Miwa mungde dut sha hkrum nga ai lam chye lu ai.


text:
U.S. Hka Dap nbungli htaw sanghpaw, the Nimitz Carrier Strike Group, hte India Hka Dap sanghpaw ni gaw, India Nammukdara e ginrun hpyen shaman shakyang ai lamang galaw nga ai lam July 23, bat Mali Ya shani Carrier Strike Group 11 kaw nna shiga ndau dat ai.
Ndai lamang hta, the Nimitz Carrier Strike Group maga na, madang tsaw ai hpyen sanghpaw USS Nimitz (CVN 68), Princeton, hte Arleigh Burker-class guided missile destroyers Sterett hte USS Ralph Johnson (DDG 114) shanglawm nna, Gala Hka Dap sanghpaw Rana, Sahyadri, Shivalik, hte Kamorta ni shanglawm ai rai nga ai.
Indo-Pacific ginra na jinghku hte ginrun mungdan ni hte Makawp Maga Lam Myit Hkrum Ga Sadi ni tawn da ai hte maren, dai lam shangang shakang ai hku nna U.S. Nbungli Htaw Gasat Dap kaw nna ginrun hpyen shaman shakyang ai lamang galaw ai rai nga ai.
Galoi shagu galaw nga ai U.S. Hka Dap a ginrun hpyen shaman ai yaw shada lam gaw, mungdan gadaga tarawng tara hte maren, Indo-Pacific ginra a shadip jahpang ahkaw ahkang hpe makawp maga ya na matu rai nga ai.
De a majaw, U.S. Hka Dap sanghpaw ni gaw, Nov. 2018 hta the Ronald Reagan hte John C. Stennis Carrier Strike Groups gaw Philippine Panglai e ginrun hpyen shaman wa sai. Sept. 2014 hta the George Washington hte the Carl Vinson Carrier Strike Groups gaw Dingda Miwa Panglai (South China Sea) hte Sinpraw Miwa Panglai (East China Sea) hta gayin hkawm masai. Bai, 2009 hta the George Washington hte Nimitz Strike Groups yan gaw Sinna Pacific ginra hta hpyen shaman nna, 2001 hta the Constellation hte Carl Vinson Carrier Strike Groups yan Dingda Miwa Pangli hta kahtap hpyen shaman hkawm wa sai re.
Miwa a Dingda Miwa Panglai hta hpyendap kaba gawgap nga ai hte Indo-Pacific ginra hpe ka-up maden la wa na masa hpe U.S. gaw dai ginra na tinang jinghku mungdan ni hte hpyen masa, mungmasa ladat lahkawng lang nna jawm ninghkap ai lamang galaw nga ai re.


text:
KNG Radio Script
May 14, 2022
Miwa Mung kata bungli sa galaw na bai du shang wa ai Myen mung masha ni hpe Quarantine 5 ya tawn na lam lit nga ai hkam ja dap kaw na chye lu ai.
Kanpaiti kaw na shang wa ai ni hpe Kanpaiti Quarantine dabang hte Myitkyina Dakkasu jawng wang ni hta tawn na rai nna, Loi Je kaw na shang wa ai ni hpe Loi je Quarantine dabang the Manmaw Dakkasu jawng wang ni hta nhtoi 5 ya hkam la ra na re lam masat tawn ai re.
Covid shawng ningnan byin wa ai ten gaw Kanpaiti hta Qurantine 14 ya tawn ai rai nna, numdaw 2 lang bai byin wa ai hta 7 ya shayawm kau ai hpang, ya numdaw 3 lang byin nga ten hta 5 ya hte masat tawn ai mung rai nga ai.
Ndai laman Miwa mung de bungli sa galaw ai Myen mung masha ni bai pru wa taw nga ai rai nna, Covid numdaw 2,3 lang byin wa ai laman Miwa mung kaw bungli sa galaw ai Myen mung masha yawng 24000 jan pru wa sai lam chye lu ai.
Ya na zawn Miwa mung kata Covid a majaw, Myen mung masha ni hpe bungli n jaw mat ai hte lockdown jahkring hkring jahkrat ai majaw, Miwa mung kata bungli galaw nga ai Myen mung masha ni lam shagu hta yak hkak taw nga ai re lam matut chye lu ai.
…………………………………………..
Manmaw Nmawk ginra ni hta Wan gumhpraw n bang ai n ta ni hpe wan di kau ya na hte, matut n jaw bang ai rai yang, Meter Box zing ai kaw na, tara jewat ai du hkra galaw sa mat wa na nga, Nmawk myithprap wan rung kaw na laika hte jahkrit sharim da ai lam chye lu ai.
Dai laika hta May praw 9 kaw na 15 ya n htoi 7 ya laman Meter wan gumhpraw n sa bang ai rai yang dai zawn ahkyak la mat na lam hpe, nmawk lawk hkan Myen hpyen Myihprap wan rung na magam gun ni dai laika sa garan jaw da ai re lam ginra masha ni KNG shiga dap de tsun dan ai re.
Dai wan gumhpraw hpyi ai lam hta lai wa sai 2021 ning kaw na dai ning na shata man mali du hkra na wan manu hpe hpyi da ai re lam matut chye lu ai.
Nta hting gaw 2000 jan nga ai nmawk mare hta ka ang hkup ram gaw Myen hpyen dap hpe hkawn n kam bang ai lam the lai was ai NLD asuya lakhtak Covid ladaw laman wan gumhpraw shayawm ya ai lawng lam ni a majaw Wan gumhpraw n bang byin ai re lam Nmawk mare masha ni matut tsun dan ai re.
N dai zawn tsun jahkrit wa ai majaw, Nmawk ginra masha n kau ya ten sa bang taw nga ai lam chye lu ai.
Manmaw muklum kata hta lai wa sai ten n dai zawn wan gumhpraw bang na matu laika hte tsun jahkrit wa ai lam nga yu sai rai tim, dai ni du hkra wan di kau ya ai lam the Meter box zing ai lam nnga ai nga Manmaw ginra masha ni dan ai re.
………………………………………………….
Dai hpawt manap e, Sagaing gira Yin Ma Pin ginwang တရော်ကျင်း mare hpe Myen hpyen dap ni kaw na mare wan nat jahten kau ya ai lam chye lu ai.
Dai mare n ta wan nat jahten da ai ni dai hpawt hkying 11 ram a ten du hkra hkru taw nna, n ta n kau hpe gaw shawa ni wan je sat taw nga ai lam matut chye lu ai.
Dai Myen hpyen hpung ni gaw dai mare wan nat kau da nna, Hkang Bum maga de bai lai lung mat wa ai lam ginra masha ni tsun da ai re.
Mung mare masha ni kaw na ya ten dai mare grup yin ni de gadai mung n gwi gawan yu hkawm shi ai majaw n ta gade ram hku mat, hten mat ai lam ni hpe tup hkrak rai n chye lu shi ai lam matut tsun ai re.
တရော်ကျင်း mare de sa wa ai Myen hpyen hpung ni lam lapran hta ding yang hkap gasat hkrum wa ai rai nna, dai တရော်ကျင်း mare de dai hpawt du shang wa ai hte ya na zawn n ta ni nat jahten kau ya ma ai re lam chye lu ai.
………………………………………………………………..
Kamaing Kawng ra hta jahkrat da ai Myen hpyen dap hte Pyi Thu Tsit pawng hpawm shagyit hpe PDF the KIA pawng hpawm dap ni kaw na May 13 ya shana maga sa nat jahten kau da ya ai re lam chye lu ai.
Dai shagyit hta lai sa lai wa mung mare masha ni hpe jahkrit shama san jep ai lam ni galaw taw nga ai sha n ga, gumhpraw hta sha ai lam ni mung ding yang galaw taw nga ai shara re lam chye lu ai.
Ndai zawn nat jahten kau hkrum ai hpang Kawng Ra mare makau grup yin de Myen hpyen dap Drone 2 hte pyen gayin hkawm wa sai lam matut chye lu ai.
Lai wa sai ten hta mung Kamaing hte Lawa mare lapran hta dung ai pawng hpawm shagyit hpe sa gap nat jahten kau ya ai lam ni nga wa ai rai nna, Pyi Thu Tsit hpyen la gap sat hkrum ai lam ni ding yang byin taw nga ai re.
Dai shana de sha, Nawng Lut ginwang နန့်ပတဲ hte လွဲမွန် mare lapran hta Myen hpyen dap Dapnu 33 hte KIA PDF pawng hpawm dap ni kasat hkat wa sai hta, Myen hpyen dap maga de na sum machyi ai law wa sai hpe Indaw PDF dap ni kaw na n dau da ai re.
Lak san lamang
Myitkyina mare, Panmmati hpyenyen camp hpe lamu ga madu ni htawt sit shangun taw ai sai majaw, Hpyen yen mung shawa ni kaga shara de htawt sit na lam the seng nna, mayak hkrum nga ai re.
Sun madu hte Hpyenyen ni shara shap ga shaga la da ai, 2023 september shata hta aten hpring sai re raitim, shara nnan bai tam na yak hkak ai lam Pammati hpyenyen camp kawa langai KNG hpe ndai zawn tsun ai re.
“ စာချူပ်ချူပ် da ai 5 ning hpring ai shaloi gara hku bai rai na kun? Ngu na anhte bai san ai shaloi sun madu ni wang madu ni gaw, shanhte mung bungli kaga galaw na re nga tsun ai. Sun wang langai ngai ra taw ai, hpa majaw nga yang anhte ni mare de n mai wa shi ai, Project ni mung, lamu ga the seng na n nga ai re majaw, dai the seng na, anhte ye n lu wa shi ai ten, mung masa gara hku rai wa na kun, n dai kaw mung bai htawt ya u nga majaw, anhte hpyenyen ni myit yak nga ga ai.”
Dai ning laman sha, shara htawt shajin na matu 2 lang hta n yawm sa tsun sai raitim, Ja Gumhpraw naw yak ai majaw dang di ai mung shawa ni garum la na hpe mung myit mada nga ai re.
Asuya maga na mung, mare buga de wa nga na kun? (snr) dinghkrai kadai mung kade masing hte jinghku n ta wang hkan machyu na kun? Bai kaga shara jahkrat ya ai kaw mahtang matut htawt nga na kun? ngu ai lam ni hpe, 2 lang tsun wa sai lam chye lu ai.
Pammati hpyenyen mung shawa ni chyawm gaw, tinang mare de wa na lam sha myit daw dan tsun tawn ai majaw, dum n ta n lu wa shi ai laman, nga na mayak hkrum nga re lam matut tsun wa ai.
“Mung masa mung yak hkak nga ai re majaw, tinang mare de wa na, galaw lu galaw sha lu na matu mung yak ai, hpa majaw nga yang, n dai kaw ma ni a matu mung yak ai, tsang ai, hpaji lam hte seng na mung hpang hkrat taw sai, ya gara hku galaw na mung anhte myi di chyip naw re taw ai. Dai majaw hpa mi rai rai, 2022 ning laman, ginhtawng ye n htawng ai n dai laman anhte kaw gara hku rai wa na n chye ai. Ya na lamu ga the seng nna, gara hku galaw na kun ngu dai sha myit yak nga ga ai.”
N dai hpyenyen ni gaw 3 ning daram Muga ginsum the yak yak hkak hkak marang yi lapran nga shalai wa nna, 2020 ning ram e she dum n ta atsawm gaw gap ya ai kata nga taw ai 2 ning sha naw raiyang, bai htawt sit ra na lam pru taw ai re.
Dum n ta wa na matu myit mada ai raitim, mung masa mayak lapran majan matut manoi byin nga ai majaw wa na naw myit tsang nga ai rai nga ai.
Ya ten hpyenyen camp kata hpyenyen mung shawa yawng marai 140 jan nga ai lam chye lu ai re.
N dai hpyenyen ni gaw, lai wa sai 2018 ning, Myenhpyen dap the Wunpawng Mungdan Shanglawt hpyendap KIA lapran majan a majaw Namati mare makau, Kasung, zup mai the Hka Nan mare hkan na hprawng yen wa ai ni rai nga ai.


text:
Nmawk Giwang Lung Ja Bum lagaw na mare kahtawng ni hta Myen hpyen dap ni dap jung shara la taw ai hte, shani shagu ngu na laknak kaba ni gap shadam bun taw ai lam ni a majaw, Mung mare masha ni Hkau na mam shu dan la na matu shimlam nnga nna, yak hkak taw ai lam chye lu ai.
Lung Ja mare, Nawng Pau mare, Wa Wang mare hte Nmawk Hka Nan lawk ni hkan na, mare masha law malawng a hkau na gaw, Lung Ja Bum lagaw grup yin hkan rai nna, Myen hpyen dap ni kaw na laknak kaba ni hte jahkring hkring gap shadam bun ai majaw, kadai nlu dan ai sha, n kau mam ni krawp mat ma wa sai lam, Nmawk Hkanan lawk na mung mare masha langai KNG shiga dap de tsun dan ai re.
“Dai hkau na makau grup yin de sha myen hpyen dap ni shani shagu ngu na lak nak kaba gap bang taw ai, shaloi gaw mung shawa ni asak hte rang na gadai n gwi sa dan ai. Gumhpraw law law jaw na gun jang shaga na tim pyi gadai n gwi sa taw ai, dai zawn byin taw ai majaw, dai ning gaw mam lu dan n lu dan pyi n chye sai. Lama n lu dan yang gaw, du na shaning hta gaw gara hku lai di ra na re pyi n chye sai” nga tsun ai.
Lung Ja bum lagaw mayan hta hkau na Eka 800 ram nga ai lam matut chye lu ai.
Ya ten n kau lam kaba, mare hte ni ai shara hkan na mam ni hpe gaw lu dan la ai lam ni loi li nga taw sai rai tim, bum lagaw maga de na hkau na mam ni hpe tsep kawp rai n dan la lu shi ai lam matut chye lu ai.
Lai wa sai shaning ni hta mam dan manu lani mi 5,000 ram sha jaw ra ai rai tim, majan n hpan lam ni a majaw, ya ten dai ginra hta lani mi mam dan gun jang manu 8000 hte 10,000 mi lapran jaw ra tim dan na tsang ra taw ai chye lu ai.
Lai wa sai October 22 ya shani kaw na Myen hpyen dap gaw, Lung Ja bum hpe htim gasat hpang wa ai rai nna, dai ni ten du hkra laknak kaba ni jahkring hkring gap shadam bun ai lam ni nga taw ai lam chye lu ai.
Dai zawn laknak kaba gap shadam bun ai lam ni a majaw, mung mare masha ni asak si sum ai lam hte hkala n ba hkrum ai lam ni mung nga wa sai re.


text:
Lido lam ntsa Jahtu Zup mare hta 2 ya tup hka tung nga ding yang re majaw, dum nta htinggaw 500 jan hka lim mat nna, nta nkau gaw yawng lawm mat sai lam chye lu ai.
Kawng maga hta lai nna layang de na masha nga ai lawk 4 hta ya ten hka hpyen hkrum nga ai re.
KBC nawku hpung wang e nga ai Hpyen yen dabang mung hka lim mat ai majaw shara bai htawt sit da ai lam chye lu ai.
Jahtu Zup mare hta shawoi kaba tim ndai daram sawng ai lam nnga ai rai nna, ya na zawn byin wa ai gaw mare makau ja htu sha ai majaw re nga nna ginra masha ni myit sawn nga ma ai re.


text:
Hpakan Seng Tawng lahta tsang jawng makau hta dap jung nga ai Myen hpyen dap ni hpe Mung Shawa Makawp Maga Dap PDF ni kaw na 79 mm laknak si lahkawng hte sa gap bun ai hta Myen hpyen dap maga de na marai 5 ram hkala hkrum ai lam chye lu ai.
November praw 7 ya shana maga hkying 4 ram aten Hpakant PDF ni sa gap bun ai rai nna, dai hta wa du taw ai Myen hpyen hpung ni marai 5 ram hkala hkrum wa ai re lam, Hpakant ginra masha ni KNG shiga dap de tsun ai.
“Mana maga hkying 5 ram hta sa gap bun kau da ma ai, n sen tsawm ra ja ai, si ai lam nga n nga hpe a chyawm a tsawm tup hkrak n chye lu ai, mana gaw marai 5 si ai zawn zawn nga nna, si gaw n si sam ai, tsi tsi taw ai nga ma ai.” nga tsun dan wa ai.
Dai sa gap hkrum ai Myen hpyen dap kawng hta Myen hpyen n gun 100 jan ram nga nna, gap hkrum ai hpang, dai hpyen dap kawng kawn sinat kaji hte 50 lang jan gap shadam bun wa ai lam chye lu ai.
Lai wa sai November praw 4 ya shana mung, Hpakant Ngapyaw Taw lawk na Myanmar Tsipwa Ye Bank makau hta mung bawm kapaw wa ai rai nna, Balik marai 3 hkala hkrum ai lam nga wa sai re.
Hpakant muklum kata n dai laman Myen hpyen dap a shara ni jahkring hkring gasat hkrum ai lam ni nga taw ai lam sagawn chye lu ai.


text:
October 19, bat Kru Ya shani Myen hpyendap ni gaw KIA Ginjaw Shimlam Dap 256 dap de let-htau-si 10 lang jan hte sinat kaji 200 lang daram gap bun ai lam, ginjaw shimlam dap shiga lawk tsun ai re.
Ya na zawn KIA hpe jahte tam sinat gap bun ai mabyin gaw shana de hkying 3 hte hkying 5 lapran byin ai rai nna, gap ai Myen hpyendap gaw Nahpaw Lisu Pajau kaw daju ai ni re lam chye lu ai.
Dapnawng 256 gaw Laisin bum lung wa ai lam ntsa nga ai re.
Nde a shawng, October 14, bat Langai Ya shana de mung KIA Dapba 8 Mungnyang (Mohnyin) ginwang Hkawng Mye ginra KIA Dapdung 5 a Awng Jat post hpe Myen hpyendap ni sa wang gap ai kaw tsi du langai hte hpyenma langai asak ap nawng wa sai re.


text:
KIA Masat (9) Dap Ba, Masat (6) Dap Dung ginra, Seng Tawng, Sabaw maw mare makau kaw November (23) ya shana maga hkying (1:00) aten daram hta Myen hpyen gumshem dap ni Modo hte lai wa ai kaw KIA hpyen hpung ni bawm hte hkap gasat ai lam nga ai.
Myen hpyen gumshem dap HK.M.Y (111) ngu maram lu ai Myen hpyen la marai (8) hpung ni Modo langai hte Sabaw maw makau hkan shamu shamawt nga hkawm ai kaw KIA hpyen hpung ni bawm hte hkap kapaw gasat dat ai rai nna gasat gala a majaw Modo hten hkrum mat nna Modo gau ai wa asak si sum nhtawm marai (5) hkala hkrum mat ai lam shawng lam shiga kaw na chye lu ai.
Myen hpyen gumshem dap hpung ni gasat hkrum ai majaw Hpakant Myen hpyen dap kawn mung laknak kaba ni gap kapaw ai lam nga ai sha n-ga Myen hpyen gumshem dap Hk.M.Y (111) hpung ni mung ya aten Sabaw Maw mare makau grup yin hkan matut shamu shamawt nga hkawm ding yang re majaw gasat gala naw matut byin wa mai ai lam lit nga salang ni maram da ai.
November (22) ya shana hta mung Seng Tawng Myen hpyen gumshem dap hpe KIA hpyen hpung ni bawm hte sa gap gasat ai lam mung nga ai hta Myen hpyen gumshem dap maga na hkra hkala hkrum lam nga ai hpe matut chye lu ai.


text:
Za Nan hka mahkrai pawt kaw June (10) ya jahpawt hkying (5:15) aten hta Myen hpyen gumshem dap hte KIA hpyen hpung ni gasat
Laksan
Zaiwa Htunghking Bu Hpun Palawng
Zaiwa amyusha ga shaga ai mi rai rai, n shaga ai mi rai rai, Zaiwa Htunghking bu hpun palawng ni a lam hpe chye
Lhaovo Htunghking Bu Hpun Hking
Moi anhte Wunpawng ni nlung lungpu hkan sha naw nga ai aten sumpan hte galaw ai bu hpun palawng ni n bu hpun shi
Jinghpaw Wunpawng Amyu Sha Ni A Ma Jahtawng Htu Ai Lam
Ma Shahtawng Htu Sha Ningnan Hpang Ai Lam Wa Hpung Wa Gam Mawn ngu ai wa.. Wa Sa Salang tai ya ai, Chyalai Wa
Shachyen Shaga Lam.
Wunpawng Amyu sha ni a amyu baw pa lakung lama hta hkan nna, shachyen shaga ai lam gaw amyu sha ni a manu dan
WUNPAWNG NUMWAWN NUMLA HTUNG LAILEN. ( DAW 3 )
7.Wunpawng Numwawm Numla lam hpe shabyin ai lam madung ni Wunpawng Numwawm Numla lam hpe shabyin da tai lam kaba masum nga ai. Makan
Kachin Substate Byin Wa Lam
Lahta Sam mung na lahta Sinli ga (North Hsenwi State) gaw Jinghpaw Wunpawng sha ni grau law nga ai lamu ga shara rai nga
Tswm La Ai “Ing Raw”
Moi shawng de grai hkikhkam nna kaba ai mare langai mi nga ai. Dai mare gaw, Ginnem mare nan rai nga ai. Dai mare
WUNPAWNG NUMWAWN NUMLA HTUNG LAILEN. ( DAW 2 )
2.Htunghking Byinda Wunpawng sha ni a Numwawm Numla hpuja sharing shakau lam ni hpe myit yu ai shaloi, Hkristan tai wa ai ningmu masum
Gumrawng Gumtsa masa
Ndai masa gaw woi awn ai Ningbaw Ningla ni jawm galaw ga ngu ai masa rai nga ai. Ndai ni gaw masha langai hta


text:
Bilateral gap hkat jahkring jahkrup nga dingyang ladaw, Myen hpyendap hte KIA gasat gala majan lam gaw Jinghpaw Mungdaw ga-ang hta June 29, bat Langai Ya shani, byin hpang wa sai.
Wunpawng Mungdan Shanglawt Hpyendap, KIA Dapba (8) npu Dapdung (5), Ga Hkyeng Bum ginra de Myen hpyen hpung lahkawng htu shadut shang wa ai majaw, La Mai Yang kaw aten minit 30 daram hkrum katut gap hkat lam byin wa sai nga, KIO shiga lawk tsun ai.
“Myen ni gaw dai kaw htu shadut shang wa ai majaw aten kadun gasat poi byin ai. Laja lana gaw n re. Tinang KIA dap ni bawm 2 lang, 3 lang kapaw rai, gap mung loi gap rai nna yen kau da ai,” nga nna KIA hpyendu langai tsun ai.
KIO The Kachin Net June 29 shiga hta, “gasat gala byin ai gaw KIA Masat (5) Dap Dung ginra kata de htu shadut nga ai Hk.M.Y (389) hpyen hpung ni hpe hpyen garum sa wa ai Hk.L.Y (237) hpyen hpung hpe KIA hpyen hpung ni hkap shingla gasat ai majaw byin ai re” nga tang madun ai.
June 22 hta mung, Loije makau Myen-Miwa ga jarit lam langai kaw hkap sin ai KIO COVID-19 ana zinli jep chyam shagyit hpe Loije Myen hpyendap ni wa hpya jahten kau ai majaw, dai shani KIA Dung (1) hte ganoi gap hkat na zawn hpyen masa shaja hkat wa sai re.
Ndai shata praw kaw nna, Lahta Sammung KIA dap ni gaw Myen hpyen ni a hkan tam majan baw gasat hkrum hpang wa ai re. Myen Tat-ma (88) hte (99) pawng hpawm hpyen hpung ni hte KIA dap ni gaw, Muse ginwang Htan Hpa Bum kaw June 6-7 hte, Kutkai ginwang Kaleng ginra hta gaw June 16 kaw nna 21 ya du hkra, gasat gala majan ni byin wa sai re.
Mungdan kata COVID-19 ana zinli makawp ninghkap lamang galaw nga ten, tatmadaw gaw jahten sharun hpung ngu masat tawn ai, Rahkai AA hte byin nga ai majan hta lai, ngam ai rawt malan hpung ginra ma hkra kaw, May (10) kaw nna August (31) du hkra majan jahkring tawn ai lam, May (9) hta ndau dat sai rai nga ai.
Raitimung, tatmadaw gaw Lahta Sammung kaw ‘ginra jasan’ galaw ai shaloi KIA hte ‘hkrum katut gasat poi’ byin ai lam tsun ndau ai gaw n jaw ai hte, kaja wa gaw masing nga nga hte galaw ai ‘htu gasat majan’ she re nga nna, Laiza KIO Shiga Magam Dap lithkam, Du Kaba Nhpang Naw Bu, dinglun ai re.


text:
KIA Masat (8) Dap Ba ginra kaw November (21) ya jahpawt hkying (10:30) aten daram hta Myen hpyen gumshem dap Jet Nbungli ni bawm wa jahkrat kau da ai lam na chye lu ai.
Dai Myen hpyen gumshem dap ni a Jet Nbungli hpung ni gaw Mandalay Tai, Tadar Oo kawn November (21) ya jahpawt jau hkying (1:00) aten daram hta lung wa nna gasat poi laja lana byin ai lam nnga ai raitim KIA Masat (8) Dap Ba ginra kaw bawm wa jahkrat bun ai re hpe chye lu ai.
KIA Masat (9) Dap Ba, Masat (6), Masat (26) Dap Dung ginra Gwi Hka, Sezin ginra ni hkan mung gasat poi byin ai lam nnga ai raitim N-dai laman Myen hpyen gumshem dap ni hpyen n-gun, hpyen lang rung rai ni hpe htaw shalai la ai lam ni galaw nga ai majaw hpyen Nbungli ni hte shimlam la ya nna hkrup mara gap gasat ai lam ni mung galaw nga ai re.
Dai hta sha n-ga Sagaing Tai, Magwi Tai hte Kayin mung ginra ni hkan mung Myen hpyen gumshem dap ni Hpyen Nbungli ni jai lang let bawm jahkrat ai lam, laja lana gap gasat ai lam ni galaw nga ai majaw mungmasha dum nta hten hkrum ai lam, mungshawa hkra hkala si sum lam ni law wa ai hpe chye lu ai.


text:
Hugawng ginwang, BanKok hte Awng Ra mare lapran kaw dai ginra mayan shamu shamawt hkawm ai Myen hpyen gumshem hpung ni hte Wunpawng Mungdan Shanglawt Hpyen Dap KIA ni October (2) ya jahpawt daw hkying (8:20) aten daram hta gasat gala byin ai lam nga ai.
Gasat gala byin ai hpang hkying (10:00) aten hta dai Myen hpyen gumshem dap ni Mugawng hka Yuzana miwa mahkrai maga kawn (60) MM ngu maram lu ai laknak kaba gap ai majaw Wa Ra Zup mare kaw wa hkrat kapaw nna Salang Nbu Zau Hpan a lahkra lagaw magyi kaw pala hkyep hkra hkala hkrum ai lam na chye lu ai.
October (1) ya shana de hkying (5:20) aten daram hta mung Nawng Mi mare hte BanKok lapran Mogawng hka mayan kaw shamu shamawt shang wa ai Myen hpyen gumshem hpung ni hpe KIA ni bawm hte hkap shingla gasat ai lam nga ai. Myen hpyen gumshem dap ni Wa Ra Zup mare kata de laknak kaba gap bang ai majaw Salang Hpauyu Tawng a kasha Shy.Hkawn Htoi a lata pala hkyep hkra hkala ai lam mung nga sai re.
Myen hpyen gumshem dap ni mare kata de laknak kaba gap bang ai sha n-ga mare masha ni hpe Pawta lahkawn ai lam ni mung nga ai. Wa Ra Zup mare masha ni dai mare na hkalup hpung nawku jawng wang kaw hpyen koi yen nga ai lam na chye lu ai.


text:
Du na bat, Mungchying Uphkang Dap, DGA hpaw ai 50 ning hpring chyeju shakawn akyu hpyi hpawng galaw na hkyen da ai shara kawng de Myen asuya dap ni laknak kaba gap bun ai lam chye lu ai.
Laiza ntsa Alen Bum, DGA rung hte Hpu-awn Shalat Jawng, kawng ni de, Nov. 7, bat Mali Ya shana aten hkying 11 jan hta grupyin Myen hpyendap ni laknak kaba 8 lang daram gap bun ai majaw, kawng ntsa majaw nga ai masha nkau htaw jawng mat ai lam, Laiza shiga lawk hku chye lu ai.
Ndai shiga hpe KIO tara shang shapraw ai lam n mu lu shi ai re.
Uphkang Dap a chyeju shakawn akyu hpyi hpawng lamang hpe Nov. 14-15, lahkawng ya galaw na hkyen da ai re.
Nde a shawng golf gayet shingjawng poi hpe Nov. 7-8 hta galaw nhtawm, yungwi pinra hte ka hkrang shingjawng poi hpe gaw Nov. 13-14 hta galaw na hkyen da ai re.


text:
Lai wa sai bat mungdan lahkawng kyithkai salang ni hkrum hkat na lahkawng ya hta, Miwa hte India dap ni, lahkawng lang sinat galai gachyai kapaw hkat ai lam nga ai hpe Sep. 16, bat
US Nbung Dap, Hka Dap, Marine Corps, hte Japan Madu Hkum Makawp Maga Nbung Dap na nbungli ni shanglawm let Indo-Pacific ginra hta, Aug. 18, 2020, hta kaba ai madang hpyen shaman shakyang wa sai
Jinghpaw Hpyen yen ni dum nta bai wa ai hta jai lang na matu Miwa Gumsan asuya gaw Yuan wan 200 garum na daw dan da ai rai nna, dai hta wan 4 hpe gaw
Dingda Miwa Panglai hte Taiwan makau hku hpyen shamu shamawt let Beijing a ‘n simsa hkra galaw nga ai lam’ hpe tsang ai lam, US Makawp Maga Dap hkringmang Mark Esper kawn Miwa Makawp Maga
Rasha e galaw na International Army Games 2020 de lawm na, Miwa gasat dap, PLA, a majan shang tank, shawng na hpung du shang wa sai nga, Rasha Munghkawm Makawp Maga Hkringmang Dap hpe mahta
Washington hte Beijing lapran Dingda Miwa Panglai manghkang hta shaja hkat nga ten, dai panglai ntsa nbung dap shaman shakyang ai kaw sumtsan-pyen bawm-jahkrat nbungli ni shanglawm ai nga, July 30, bat Mali Ya shani,
Taiwan de US hpyen hpung sa nna shaman shakyang ai lam ntsa, grai myit n dik ai hte ja ja ninghkap ai nga, July 30, bat Mali Ya shani, Miwa Amyusha Makawp Maga Hkringmang Dap,
US shara shagu na shiga sawk lagu shakut ai kaw n tsen hkrum ai Miwa dat kasa rung ni hta kaba dik langai rai nga ai Houston mare Miwa dat kasa rung hpe pat kau
US hte Miwa dat kasa ganawn mazum lam tsaw dik masa shaja hkat ai lam ni ndai bat kaw nna byin pru wa nga sai. US maga shawng, bat Lahkawng Ya, July 21, hta Texas
U.S. Hka Dap nbungli htaw sanghpaw, the Nimitz Carrier Strike Group, hte India Hka Dap sanghpaw ni gaw, India Nammukdara e ginrun hpyen shaman shakyang ai lamang galaw nga ai lam July 23, bat Mali


text:
Tinang ginra kata ‘ginra jasan’ majan masing galaw nga ai Myen asuya dap hpe Sep. 29, bat Lahkawng Ya shani kalang bai, Hkalum Pa kaw KIA Dung 36 ni, bawm hte hkap kapaw gasat ai
Lahta Sammung, KIA Dapdung 36 ginra Muse ginwang kata ‘ginra jasan’ gabaw hte htu gasat nga ai Myen asuya dap ni hpe KIA ni ninghkap gasat ai kaw, Sep. 28, bat Langai Ya shani, asuya
Myen asuya dap tat-ma (99) gaw Lahta Sammung, Muse ginwang kata na KIA Dung 9 daju hpe June 7, Laban shani, htim gasat zing lu ai hpang kade n na ten bai dawm mat ai
Tinang dap gap zing nna wan nat kau ya ai, Myen asuya dap, Dapnu (99) hpyen hpung hpe December 25, Hkrismat shani jahpawt daw, KIA ni bawm hte hkap dep gasat dat ai lam, KIA
Dec. 20, bat Manga Ya shani, KIA Dapdung (36) ni tinang shara de htu lung wa ai Myen hpyen hpung ni hpe aten kadun mi gap shingla nna yen ya ai hpang, gap hkat ai
Dai ni, December 20, jahpawt daw Myen asuya dap hte KIA Dapba (6), Dapdung (36) lapran, Lahta Sammung, Mungbaw grupyin kaw gap hkat ai lam byin wa ai re. “Dapdung (36), Kung langai ni nga


text:
Ndau Laika
Jinghpaw Laika 125 ning jubili măsat Jinghpaw laili laika ningja mădun ai lămang hpe gălaw sa wa na ré. Amyu ru-sai, bawsang, măkam măsham hpung, mungdan nga shăra n ginhka ai, Jinghpaw laika myit lawm ai ni yawng shang lawm mai ai.
Ningja mădun lămang hpe ninggam (3) gălaw sa wa na ré. Ninggam shăgu hta, shang lawm ai ni yawng kumhpa hkam la lu na rai. Ningtawn ai ni gaw shăgrau shăa hkrum na sha n-ga, Jinghpaw laili laika hpungjat lămang ni hta shang lawm lu nhtawm, hpang na Ninggam de mătut shang lawm lu na ré.
Ninggam (I) Lămang hpe lăwu na măhkyen hte măren gălaw sa wa na ré.
Ninggam I
Gabaw: “COVID-19 ZINLI ZINDAM”
Laili Laika Hpan: Gashăgawp, Sumroi, Sumrai
Laika-ngau Hkap La Aten: 10 – 31 May 2020
Laika-ngau Shăgun na mătu
Email: JinghpawLaika125@gmail.com
Hkringdat: Kachinland College, SNS-56 Shatapru, Myitkyina, Kachin State
Tel: 09978377222
Chyē Măyu ai hpe Mătut Măhkai mai ai
Laika-ngau Shăgun Hkrang
Shăbyin Shătai Komiti Mălawm Wuhpung ni


text:
2020 ra lata poi e, Bu htawt bungli galaw masha ni hpe dai shara hta du ai shata (3) na sai teng yang, Me bang na ahkang jaw na lam ntsa Myit n hkrum ninghkap mat na re nga nna, mungdaw daju Kachin State People’s Party KSPP tsun ai re.
Mung hpawm ra lata poi komishin gaw shi a ahkang aya hte shawng ningnan lang gram ai ra lata poi hte seng ai upadi hpe October praw 3 ninghtoi hte gram nna Pyithuhluttaw hte Amyotharhluttaw de ndai bat laman sa dat ai hta lawm ai re.
“Bu htawt bungli galaw masha ni hpe Me bang shangun ai ngu gaw njaw ai law. Shanhte a dinghku jahpan rawng ai ginra hta she Me bang ra ai. Mungchying masat lekmat hte sha nmai galaw ai. Dai re majaw, kadai raitim mung tinang dinghku jahpan nga ai ginra kaw she Me bang ra ai” Nga nna Jinghpaw Mungdaw Mungshawa Party KSPP ningbaw Dr. Manam Tu Ja tsun ai re.
Jinghpaw mungdaw gaw Myen mung ting hta Bu htawt bungli galaw masha law dik rai nna sut nhprang pru ai Hpakan, Danai hta sha n-ga Miwa langu sun wang ni hta bungli galaw masha sen kaba du nga sai re.
Dai re majaw kadai mung tinang dinghku jahpan rawng ai buga de nhtang wa nna, Me bang gying ai lam Dr. Manam Tu Ja matut tsun ai re.
Shata 6 (nhtoi 180) kaw nna shata 3 (nhtoi 90) de shayawm kau ai majaw ra lata poi hta ginra daju Jinghpaw Party ni matu akyu nnga na tsang ai majaw, ndai hpe ninghkap na nga nna rapdaw dat kasa langai tsun ai re.
“hkawm wa hkawm sa masha ni hku nna anhte mungdaw de Me bang ai ladat hpe gaw nkam galaw shangun mayu ai. Raitim, ya 180 nrai nna, 90 ngu de bai htawt yang, anhte mungdaw kaw nhprang sut rai htu taw nga ai lawu mung na ni grai du rai yang gaw anhte amyu sha party ni a ahkaw ahkang gaw tsawm ra mi sum wa na masa de du wa ai. Dai hpe mung ngai gaw gram mayu ai hku re law. Nlaw htum mi na 180 de naw tang na matu yaw nga ai.”nga nna Njang Yang Pyithuhluttaw dat kasa Slg. Lama Naw Awng tsun ai re.
Mungdaw asuya hku nna mung Bu htawt bungli galaw masha nkau hpe dinghku jahpan hte mungchying masat galaw ya ai lam ni nga ai re.
Mungdaw simsa lam n lu ai ladaw, mungmasa lam hta ahkyak ai ra lata poi hta jasam amyusha bu htawt masha ni hpe tinang mungdaw kata Me bang na hkang jaw ai gaw manghkang kaba byin mai ai lam tsun ai re.
“Mungdaw daju amyusha party a matu gaw challenge kaba rai nga ai. Hpa na nga yang, Bu htawt bungli galaw masha gaw Hpakan, sha n-ga shara magup hkan na grai law ai. Dai ni gaw anhte amyusha nre sha, kaga amyusha ni hkrai rai nga ai. Dai re majaw, ginra daju Kachin Party ni na matu gaw grai challenging kaba rai nga ai. Hkrit tsang ra nga ai.” nga nna Myitkyina mare kaba daju tara kasa Hka Bung tsun ai re.
Jinghpaw mungdaw mungshawa Party KSPP gaw ya yang mungdaw shara shagu hta shi a rung lakying ni hpe hpaw ninghtan sai rai nna, 2020 ra lata poi e ginwang yawng hta dang na matu shakut nga ai lam chye lu ai.


text:
FULL SCHOLARSHIP PROGRAMME
Programme Information
Envisioning to promote Kachin Studies, students who demonstrate strong interests to explore and conduct research on Kachins’ history, traditions, literatures, and anthropology will be admitted to be trained for 18 months. The first six months of the programme will focus on students’ fundamental understanding of different issues surrounding Kachins while another six months focuses on Kachin history and literature. The last six months places high emphasis on students’ extended essay under direct supervision of established scholars and in the preparation for further study abroad.
Kachin Studies rawtjat wa na matu yaw shatawng shada let, Kachin amyusha ni a labau, htunghking, laili laika hte ngasat ngasa lam hpe sawk-hkrawk hkaja ai lam hta sharawng awng ai jawngma ni a matu laksan shata (18) hpaji lamang re. Shawng na Shata (6) gaw sharin ginhpan ni hpe madung sharin nna, hpang na Shata (6) hpe gaw, Kachin labau hte laili laika kungkyang sai sara ni hpe garum let sharin hkaja na, jahtum na Shata (6) kaw tinang a sawk-hkrawk kumyai laika (extended essay) hpe ka lajang ai hte hpawn, maigan dakkasu ni de Master Degree Programme wa lung lu na matu jawng lung shajin sa wa na re.
Jawng shang na matu Ra ai lam (Admission Requirements):
- Jighpaw snr. Kachin Ga-hpan langai ngai hpe kungkyan ai rai na;
- English madang gaw Intermediate tsang grupyin rai na; (English madang n dep tim, kungkyang ai lam hta hkan nna myit sawn ya ai lam nga na re.)
- Bachelor Degree lu ngut chyalu rai na. Bachelor Degree certificate copy
- TWO Passport Photos
- Copy of NRC
- Recommendation Letter from Former Employer or School Head or Community Leader
- Medical Check-up Report
- Receipt of Deposit – Lap 300,000 [issued by KSAS’ Finance Unit]
Diploma lu na matu Ra ai lam (Requirement for graduation): 48 Credits
- Jawng Lung Aten Ladaw (Duration) : 18 months
- Application Deadline : 31 July 2018
- Jawng Shang San-poi (Entrance Exam): Nga na re.
- Pang Ningnan (New Term) : 10 August 2018
- Jawng Jarik (Tuition Fee): 1,500,000 (Jawng shang ahkang lu ai ni yawng full scholarship lu na re)
- Pahkam Gumhpraw (Deposit): Jawngma ni yawng gumhpraw Lap 300,000 hpe pahkam gumhpraw hku na bang ra na. DKS programme kaw na awng pru ai shaloi gumhpraw yawng bai mai shaw la lu na raitim, adaw atang lung ai ni a matu gaw, pahkam gumhpraw (deposit) bai shaw la lu na n rai.
Diploma of Kachin Studies (DKS) ngut jang hpabaw mahkrun ginjang ni nga a ta?
- Maigan University ni de hpaji hpungjat sa na matu hkyen lajang lu na.
- Tinang a sawkhkrawk laika ni hpe htangdip shabra lu na.
- Amyu sha htunghking labau hte seng ai magam bungli ni kaw shang tsap lu na.
- Kachin Studies, Kachin History, amyusha laili laika ni hte seng ai Sharin Sara magam bungli mai lu na.
- Mungmasa, taramasa, sutmasa lam ni hpe atsawm dinglik chye ai atsam (analytical skill) lu wa na.
Application Form: Download here


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Polotsk Mare na San Pra ai Euphrosyne a Poi Nhtoi (May 23) 23 May 2022
Polotsk Mare na San Pra ai Euphrosyne a Poi Nhtoi (May 23)
San Pra ai Euphrosyne gaw, Rusia Mungdan, Polotsk Mare hta lai wa sai 1104 ning daram hta shangai chyinghkai wa ai San Pra ai Masha rai nga ai. Shi gaw, san seng san pra lam hte matsan masha ni a ntsa matsan dum myit grai kaba ai San Pra ai Hkawnseik langai mi mung rai nga ai. Shi gaw, USSR (Rusia) Mungdan, Polotsk ginwang na Hkawhkam kasha a shayi sha rai nga ai. Dai majaw, shi gaw, mungkan ntsa na mungkan pyaw lam hta ra n rawng hkra sak hkrung nga lu ai raitimung, ma kaji ten kaw nna shi a hkum hpe Karai Kasang Wa kaw ap jaw kau nu ai. Shi gaw, Shi a mare na Mama Jawng de asim sha sa nga nna tara shadik mat wu ai. Shi a lu da ai aten malawng laga hpe Laika Buk ni kaw Copy galaw la ai amu hte aten shama wu ai. Shi gaw, asim sha rai tara shakut ai zawn shara shagu hkan sa du gawan htawm nhtawm Wenyi lam hkaw tsun hkawm hkawm rai wu ai. Euphrosyne gaw, Constantinople mare du ai shaloi Seltse ngu ai shara kaw Mama Jawng Langai mi sa gap da ya sai rai nga ai. Shi hpe Emperor Hkawhkam Kaba Manuel (I) hte Saradaw Kaba Michael (3) _shing n rai_Patriarch Michael (3) gaw, kabu gara rai hkap tau hkalum la ma ai. Madu Yesu a Chyoi Pra ai Daidaw Buga Yesusalem mare hte Panglai Si a lapran na Mar Saba Tawra Jawng kaba de mung San Pra ai Euphrosyne sa du kau da wu ai.
San Pra ai Euphrosyne gaw, 1167 ning hta Yerusalem mare kaw, Madu hta yup pyaw ban sa mat wa sai rai nga ai. Raitimung, shi a Moimang hpe Rusia Mungdan, Kiev mare de htawt la ma ai. San Pra ai Euphrosyne hpe Rusia, Lithuania hte Ruthenia mungdan na mungdan masha ni gaw, shi hpe lak san kam hpa let hkungga shagrau ya nga ma ai.
Shi n nga mat ai hpang, Nawku Hpung gaw, Shi hpe San Pra ai Masha dang dat let, Shi a Poi Nhtoi hpe mung, May shata (23) ya shani masat shagrau dat ya sai rai nga ai.
Daini Nawku Hpung gaw, Polotsk Mare na San Pra ai Euphrosyne a Poi Nhtoi hpe galaw nga ai aten hta, anhte Hpung Masha ni mung, San Pra ai Euphrosyne zawn, kadun la ai dinhta prat hta, mungkan a pyaw hpa lam ni hta aten n shama ai sha, Mai Kaja ai hte sak hkrung hkawmsa lu ai ni byin tai lu hkra, shakut sa wa ga law.
By;
Sister Rose Angeline Maran Nang Doi (SFX)
RVA-Kachin Service (Myitkyina)


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
San Pra ai Philip Neri a Poi Nhtoi (May 26) 26 May 2022
San Pra ai Philip Neri a Poi Nhtoi (May 26)
San Pra ai Philip Neri gaw, “Oratorians” ngu ai Magam Gun Wuhpung hpe gaw de hpang ya ai Jau langai mi rai nga ai. Shi gaw, 1515 ning, July shata (22) ya shani hta Italy Mungdan, Florence mare kaw e shangai chyinghkai wa ai rai nga ai. Shi a asak (18) ning du ai shaloi, mau hpa mabyin byin ai kaw nna Roma Mare de rawt sa mat wa ai. Shi gaw, matsan mayan re ai bu hpun palawng sha bu hpun da ai, shi sa nga ai nta kaw na ma kasha ni hpe laika hpaji sharin ya let, shi hkum nan a matu Myit Sawn Hpaji (Philosophy) hte Karai Hpaji (Theology) ni hpe hkaja la nga ai. Shi gaw, shi a laika hpaji hkaja ai lam hpe jahkring kau nna, lai kyang hten run taw nga ai Roma mare masha ni hpe sharin shaga mat wa ai shaloi, shi a hpaji machye machyang hpe shawa masha ni grau mau let shakawn ma ai.
Shi gaw, 1548 ning hta, “Chyoi Pra ai Marai Masum” (Confraternity of the Blessed Trinity) mying ai Magam Gun Wuhpung hpe gaw de dat ya sai. Dai Magam Gun Wuhpung gaw, makam masham hte seng ai bu hkawm masha ni, bai nna machyi makaw hkrum ai ni hpe yu gawn lajang garum jaw na matu yaw shada nna de da ai wuhpung rai nga ai. Shi ra sharawng dik ai gaw, Nawku Jawng Sanit “Visit to the Seven Churches” de sa gawan ai masing hte “Forty Hours” ngu ai Hking Hkum (40) Nawku ai Masing ni rai nga ai.
Shi a asak (36) ning hta Jau tai Sacramntu hpe hkam la lu ai hte rau “Congregation of the Oratory” Magam Gun Wuhpung hpe de hpang dat sai. Shi kaw mara sa raw nga ai ni a myit masin hpe chye ya lu ai shaman chyeju atsam lu ai majaw, masha law law teng sha myit malai lu mat wa ma ai. Shi gaw, jahpawt daw tup mara raw ya ai hpang, San Pra ai ni a lam myit sumru hkaja la nna Nawku Jawng kata shang nhtawm, akyu hpyi nna nga ai. Missa Hkungga nawng jau nga ai aten hta law law lang shi gaw, shing ran ni mu nna aten grai na hkra hkring mat mat rai wu ai.
1595 ning, May shata (26) ya shani, shi a mungkan asak hpang jahtum nhtoi shani tup shi mara raw ya kau da nhtawm, hpang jahtum shaman ngut ai hte “Jahtum e anhte si na hkrai rai ga ai.” (Last of all, we must die) nga nna jahtum ga tsun kau da wu ai.
Shi n nga mat ai hpang, 1615 ning, May shata (11) ya shani, dai aten na, Wa Sarabyin Pawlu (5) kawn, shi hpe A lu ai masha masat shagrau dat ya sai rai nga ai.
Dai hpang, 1622 ning, March shata (12) ya shani hta gaw, dai aten na Wa Sarabyin Gregory (15) kawn shi hpe, San Pra ai Masha dang dat let, Shi a Poi Nhtoi hpe mung, May shata (26) ya shani masat shagrau dat ya sai rai nga ai.
Daini Nawku Hpung gaw, San Pra ai Philip Neri a Poi Nhtoi hpe galaw nga ga ai aten hta, anhte Hpung Masha ni mung, Wa Jau Philip Neri zawn, Karai Kasang Wa anhte hpe jaw da sai dinghta asak hpang jahtum na aten du hkra, Shi Madu myit ai hku nna, sak hkrung hkawmsa chye ai ni byin tai lu hkra shakut sa wa nga ga law.
By;
Sister Rose Angeline Maran Nang Doi (SFX)
RVA-Kachin Service (Myitkyina)


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Laban Mungga : Paska Ladaw Laban VI, C, 2022
Hkristu hta tsawra ai nu wa hpunau ni e, ndai laban gaw, Paska Ladaw hta ( VI ) , C, 2022 ngu na laban rai nga ai.
Yesu Madu gaw, kasa ni hpe kadai mung njaw yu ai mau hpa ga sadi jaw da lai wa ai. 1) Shada da tsawra nna, tara lam ni hpe hkan shatup ai rai yang, Madu Yesu Kawa Karai Kasang hte, Wenyi Karai Kasang du sa nna, shanhte hte rau nga nga na ga sadi. 2) Wenyi hkum nan, shanhte a sara, Madu hte rau lam matsun ai wa, rai nga na ra ai ga sadi. 3) Kawa Karai Kasang, Kasha Karai Kasang hte Wenyi Karai Kasang gaw, shanhte hpang de, kaman sa du na nrai, shanhte a masin salum hta, kadai mung nhkam sha yu ai Karai Kasang a simsa ngwi pyaw lam hpe gun sa ya na, Ga Sadi ni rai nga ai.
Hkristu hta tsawra ai nu wa hpunau ni e, ndai laban gaw, Paska Ladaw hta, VI ngu na laban rai nga ai.
Yesu Madu gaw, kasa ni hpe kadai mung njaw yu ai mau hpa ga sadi jaw da lai wa ai. 1) Shada da tsawra nna, tara lam ni hpe hkan shatup ai rai yang, Madu Yesu Kawa Karai Kasang hte, Wenyi Karai Kasang du sa nna, shanhte hte rau nga nga na ga sadi. 2) Wenyi hkum nan, shanhte a sara, Madu hte rau lam matsun ai wa, rai nga na ra ai ga sadi. 3) Kawa Karai Kasang, Kasha Karai Kasang hte Wenyi Karai Kasang gaw, shanhte hpang de, kaman sa du na nrai, shanhte a masin salum hta, kadai mung nhkam sha yu ai Karai Kasang a simsa ngwi pyaw lam hpe gun sa ya na, Ga Sadi ni rai nga ai.


text:
Laklak lai lai KIO Ginjaw Ginra ntsa hku nna, jet fighter (jet majan pyenli) langai, January praw 7, Bat Lahkawng Ya shani, 5 lang n ga ginhkrang pyen gayin wa sai lam, KIO du salang ni hku chye lu ai.
Myen jet ngu maram lu ai dai nbungli gaw aten pyen 2pm a hpang, Miwa jarit kata Yinjiang, Na Bang hte Jang Hkawng de mung pyen shang wa ai lam, Laiza buga masha ni tsun ai.
“Dai hpyendap hkan hkan sha hkan gayin taw nga ai. Majoi hka hkan na hkan gayin ai gaw n rai na gaw. Nang anhte shanglawt hpyendap hkan hkan gawan,” nga nna KIA du kaba langai Jinghpaw Shiga Dap KNG de tsun ai.
Myen jet ngu maram lu ai gaw, Jinghpaw Mungdaw a sinpraw hkran Myen-Miwa ga jarit mayan, Laiza, Laisin, Hpalap Bum hte Mai Ja Yang hku, grau nna KIA hpyendap ni ntsa hku dasang sha-ding pyen wa ai re.
Dai nbungli hpe gap na matu shawnglam dap ni lahta tsang salang ni hpe shiga shana ai raitim ‘hpa mahtai n jaw’ ai nga, Lahta na KIA du kaba tsun ai re.
Shawng shani, January praw 6 hta Laiza, Padang Rung e KIO hte Rahkai AA ningbaw ni gaw, san san rai, Miwa asuya salang ni hte, hkrum shaga wa sai hpang, ya na zawn n-sam ahpraw hte jet pyenli, KIO Ginjaw Ginra ntsa hku pyen gayin wa ai re nga, KIO salang ni tsun ai re.
Dai Miwa salang ni gaw, December shata hta Kokang MNDAA hte Balawng TNLA salang ni hte Mungla kaw hkrum wa sai re lam, sagawn chye lu ai.
Dai wuhpung mali gaw, Myen hte bilateral gap hkat jahkring sen htu lu hkra, ndai shata htum de mung bai hkrum hkat na matu hkyen lajang tawn ai re.


text:
Myen hpyendap gaw mungdan kata hkristan ni hpe zingri zingrat galaw nga ai lam American gum san magam hpe tsun dan ai Jinghpaw Wunpawng Hkalup Hpung Ginjaw KBC ningbaw Rev.Dr. Hkalam Samson gaw Jinghpaw mung de bai du wa sai re.
August 14 ya shani Myen mung Yangon e shang wa sai rai nna, 15 ya shani gaw myitkyina de matut lung wa ai re.
Sara Samson hte Sara Langjaw Gam Seng yan hpe hkap tau ai hpung shawa ni hpe KBC rung e Sara Samson ya na zawn salang ai lam galaw mat wa ai rai nga ai.
“ka da ai hku hti na nga yang second 50 jan na re majaw n hti sai. Hpyen yen hte seng ai lam ni ka da ai. Kaga lam Myen hpyendap hpe American asuya hku nna a hkyak la ai hpe chyeju dum ai lam sa tsun ai. Hkristan makam masham wang lu wang lang n nga ai. Amyu sha bawsang rawt malan hpung ni gasat nga ai gaw Federal hte Democracy a matu re lam sa tsun ai’ nga nna Sara Samson tsun mat wa ai re.
Dai hku tsun ai majaw, Sara yan a shim lam hkrit tsang rai ai rai nna, America e aten loi na hkra shingbyi nga na matu, shing n rai America e mahtang nga mat na matu America asuya ni hpaji jaw ai raitim, tinang tsun ai ga teng man ngu hpe sakse madun mayu ai majaw bai n htang wa ai re lam Sara Samson tsun dan ai re.
Lai wa sai July 18 ya shani American gumsan magam salang Donald Trump hte hkrum ai ten, Myen hpyendap gaw Myenmung kata hkristan ni hpe roi rip zingri galaw nga ai lam, American asuya hku nna myen hpyendap hpe ari jaw ai hpe chye ju dum ai lam hte amyusha rawt malan hpung ni Myen hpyendap hpe gasat nga ai gaw Democracy hte Federal a matu re lam tsun mat wa ai re.
Ndai mabyin gaw Wunpawng Mungdan Shanglawt Hpung KIO hpe jasu ai (alarm) re nga nna mung Sara Samson matut tsun ai re.
“ngai hpa majaw Myen mung de bai wa ai nga yang, mung shawa nga ai. Mungkan nga ai. Grau nna Karai Kasang nga ai. Dai majaw KIO hku nna mung Karia hpe kam nna mung shawa hte rau galaw na a ten rai sai lam jasu dat ai re.” nga nna tsun ai re.
Jinghpaw mungdaw a hpaga rawt jat lam matu htingbu Miwa mung hte ganawn ra ai raitim, shinggyi a hkaw a hkang a matu gaw sinna mungdan hte matut mahkai ra ai hpe Miwa asuya mung chye na sai ngu kam ai lam shi matut tsun ai re.
Sara Samson gaw Jinghpaw Wunpawng Hkalup Hpung Ginjaw KBC ningbaw rai nna, ya yang hpyen yen ni dum nta wa lu hkra shakut nga ai Kachin Humanitarian Concern Committee KHCC a ningbaw mung rai nga ai.
Shi hte rau hkawm ai Sr. Langjaw Gam Seng chyawm gaw Lahta Sammung Munggu buga hpung a magam gun rai nna, 2016 munggu majan laman rawt malan hpung ni hpe garum ai ngu, Myen hpyendap mara shagun ai majaw htawng sharawng hkrum ai sara mung rai nga ai.


text:
Gap hkat jahkring sen n htu shi yang, maga lahkawng rim da ai bawng masha ni hpe shawng dat ya na lam hpe Myen asuya hte Dingdung Daw Daphpawm lapran, jahkrup nga dingyang naw re lam chye lu ai.
Miwa lapran tsap garum ya ai npu, Yunnan mungdaw mare daju Hkwiming (Kunming) kaw wuhpung lahkawng dat kasa ni December 15, daining hpang jahtum hku nna hkrum shaga hkat ai shaloi, Myen hpe DDD maga dai lam tang madun ai rai nga ai.
“Dai ya kade nde na rim da ai ni hpe dat ya na lam hte seng nna, matut nna n rim na lam hte seng nna re ni hpe bawngban ngut jang gaw lakmat htu na ngu tsun da ai lam nga ai. Raitim dai ya naw jahkrup taw nga ai, rai n ngut kre shi ai re,” nga nna Hkwiming zuphpawng hta lapran salang hku sa lawm ai, Myitkyina daju Peace-talk Creation Group (PCG) na Duwa Lamai Gum Ja tsun ai.
Ndai gabaw hte seng nna du na 2020 January shata hta bai wuhpung lahkawng hkrum shaga na myit hkrum da ai lam, Duwa Gum Ja tsun ai.
Lai wa sai November 28 hta sha, Nawnglut ginra Loi Paw kahtawng kaw KIA Dapdung (26) hte (44) na salang kaba langai hte magam gun yawng marai (4) hpe Myen hpyendap Hk.L.Ya masat (4), Du Jum Zaw U woi awn ai hpyen hpung kaw nna wang rim kau ai lam ni galaw ai re.
Bai nna Laiza shang wa chyinghka, Myitkyina-Manmaw lam Nam San Yang mawdaw daru kaw nna mung shanglawt magam gun ni hpe Myen hpyendap ni rim ai lam ni galaw nga ai re.
Amyusha rawt malan hpung, Wunpawng Mungdan Shanglawt Hpyendap KIA, Rahkai AA, Balawng TNLA hte Kokang MNDAA ni gaw Myen asuya-hpyendap hte gap hkat jahkring sen htu lu hkra, 2018 ning kaw nna jahkrup wa ai raitimung ya ten du hkra gaw garai n hkrum shi ai re.


text:
Nmawk hte Daw Hpum Yang lapran na Numlang mare kata mung shawa ni a dum nta hte laika sharin jawng ni hta bai jat wa ai hpyen n-gun 300 daram dap jung nga ai lam ginra masha ni kaw nna chye lu ai.
Dai hpyen n-gun 300 kaw nna nkau mi gaw dai hpawt jau jau Alaw Bum maga de rawt mat was ai lam chye lu ai.
“mare kata hpyen n-gun 300 daram rawng taw nga ai. Alaw bum maga de hpyen n-gun jat na rai sam ai nkau gaw dai hpawt rawt mat wa sai” nga nna tsun ai re.
Myen hpyendap gaw Wunpawng Mungdan Shanglawt Hpyendap KIA a Alaw Bum hpe bai zing la lu na matu hpyen nbungli hte shani shagu bawm wa jahkrat nga ai lam chye lu ai.
Myothit, Kunglaw hte Numlang majan ni a majaw, buga masha ni gaw ya ten Nmawk hte Manmaw ginra de hpyen koi yen nga ai lam chye lu ai.


text:
Waimaw, Wunpawng Mungdan Shanglawt Hpyendap KIA dung 3 ginra hta Myen hpyen dap hte Pyithusit pawng hpawng let, hpyen shamu shamawt ai lam grau galaw wa ai nga, ginra masha ni tsun ai re.
Lai wa sai June shata 22 ya shani KIA dung 3 na Du Mung Ja hpe U shwe min a pyihtusit ni wang gap sat kau ai hpang, dai pyithusit wuhpung ni hte Myen hpyen la ni gaw, mung shawa hkying hpun nna, hkau na hkan, yi sun hkan, dingyang lagyim hkawm, nga hkawm shamu shamawt taw ai sha n ga, hkau na sa sa wa wa galaw ai ginra mung shawa ni hpe mung, sawk jep ai lam ni galaw ai nga tsun ai re.
“shawoi gaw M-P-Hk de na hpyenla ni sa sin garum ai. Ya chyawm 321 na ni bai garum nga ai. KIA ni galoi bai sa gap na kun ngu maja taw sam ai” nga nna mabyin lam ni hpe Deng 9 Aung May -2 ginra masha langai KNG hpe tsun dan ai rai nga ai.
Dai sha n ng ana, Pyithusit wuhpung ni gaw mare kata hkan shana hkying 10 hpang de pru hkawm ai kadai hpe mung gap sat na re lam tsun sadi jaw da ai lam chye lu ai re.
Lai wa sai, June 22 ya shani gaw, KIA dung 3 na, 2 kap Du Mung Ja hte magam gun n kau, Awng Mye -2 mare e Ka ni Nang Hpam pat jasan shang nga ten, Pyihtusit wuhpung sa wang gap sat kau ai hpang ya na zawn masa galai wa ai lam rai nga ai.
Wai maw ginwang, Myen hpyen dap daru magam zing kau ai hpang Pyihtusit gaw, lai wa sai wa mung shawa ni hpe gate hkap let gumhpraw hta sha ai lam grau galaw wa ai rai nga ai.


text:
Kadai si snr kadai hkrung na ngu ai hpe kade n na ten artificial intelligence (AI) kaw nna dawdan ya wa na re. Masha shading gap n ra ai sha, madu nan madu lata la nna shingte gap kau lu ai AI lawm ai tauhpau myawk pala ni hpe gin shalat na matu, US Hpyendap ra sharawng nga ai re.
Ndai laknak baw hpan, lethal autonomous weapon, gin shalat nga ai hpe myit tsang ai hte pat hkum kau lu na matu, masha law law tsun shadut nga ai mung re.
US Hpyendap gaw, Cannon-Delivered Area Effects Munition (C-DAEM) masing hte ndai AI lawm ai tauhpau pala snr myawk si ni galaw chyam nga ai re.


text:
Tinang dap gap zing nna wan nat kau ya ai, Myen asuya dap, Dapnu (99) hpyen hpung hpe December 25, Hkrismat shani jahpawt daw, KIA ni bawm hte hkap dep gasat dat ai lam, KIA shawnglam shiga lawk tsun ai.
Lahta Sammung, Muse ginwang, Mungbaw KIA Dapba (6) npu Dapdung (36) a Ting Sa Kawng post hte ginwang uphkang rung ni hpe wan nat jahten kau nna bai yu wa ai, n-gun 90 dang Myen Dapnu (tat-ma) 99 hpyen hpung hpe Mungbaw Gat Pa makau kaw KIA (36) ni bawm hkap dep nna sinat hte mung, aten kadun ninghkap gasat ai re nga, KIA Ba (6) salang langai, Jinghpaw Shiga Dap (KNG) de tsun shateng ai.
“Ya ya Mungbaw, Nam Hkawng Hka kaw KIA ni, Myen ni ya hte KIA 36 gap amya nat kau da ai ni hpe hkap taw nna hkap gap taw nga ai. Myen ni grup gra na laknak kaba grai gap ya taw ma ai,” nga nna bat Masum Ya jahpawt, lahta na KIA Dapba (6) salang wa tsun ai.
Myen maga hti hkum n chye ai si hkala lam nga ai kaw, hkala ai hpyenla langai hpe Muse tsi rung de htaw sa ai hpe mu ai lam, sagawn chye lu ai.
Myen asuya Dapnu (99) hpyen hpung ni gaw, December (20) ya shani, KIA Dung (36) a Ting Sa Kawng post hte ginwang rung ni hpe gasat zing nhtawm wan nat jahten kau nna Hkrismat shani bai nhtang wa ai hpe KIA ni bawm dep hkap gasat dat ai rai nga ai.
NCA, mungdan ting gap hkat jahkring ga sadi, hpe hkapla sen n htu ai Dingdung Daw Daphpawm hpung mali rai nga ai, KIA, Rahkai AA, Balawng TNLA hte Kokang TNLA ni gaw bilateral gap hkat jahkring sen htu hkra shakut nga dingyang rai nna, Miwa lapran tsap garum ya ai majaw, December 15 hta Hkwiming (Kunming) kaw Myen dat kasa ni hte hkrum shaga wa sai re.
Du na January, 2020 Shaning Ningnan hta bai wuhpung dat kasa ni hkrum hkat na myit hkrum da ai re.


text:
Myitkyina-Manmaw lam ntsa, Nam San Yang mare kata, laja lana Ja htu sha kau sai majaw, ya ten mare masha ni hta Lu hka hte, Lang na hka mayak hkrum sha nga ai lam chye
Jinghpaw Wunpawng Hkalup Hpung Ginjaw, KBC, Ningbaw Rev. Dr. Hkalam Samson gaw Laiza kaw nna Myitkyina de wa ai hkrun lam, Nam San Yang kaw Myen asuya dap ni gan pat ai hkrum tim, bai
Myen asuya dap hte KIA lapran Myitkyina-Manmaw lam Nam San Yang, Pause Bum kaw bat Manga Nov. 29 ya shani, aten kadun gap hkat ai lam byin wa sai. Laiza na KIA shiga lawk hku


text:
KBC HPUNG SARA MAGAM DAP
MAGAM BUNGLI NI
- 2005 ning kaw nna, Chyum jawng nnan yu wa sai jawng ma ni, KBC shing wang kata e, Hpung magam gun sa wa na ni hpe magam shachyen ya ai lam hpe April shata e, shaning shagu galaw nga ai.
- Hpung sara shawa hpawng (conference) hpe 4 ning hta kalang ( Mu gun ladaw langai hta kalang ) galaw nga ai.
- Hpung up ni a hpawng hpe mung galaw ai.
- Ra wa ai hta hkan nna Seminar galaw ai.
- Hpung woi ai lam hta jai lang ra ai Hpung woi matsun laika buk, Hkung ran lakmat, dai daw lakmat, hkalup lakmat, shayi ap lakmat ni hpe htuk manu ai hkra bawngban hpawng ni woi galaw nna dip shapraw shangun ai.
- Hpung magam gun ni jai lang asung jashawn na matu mung, hpung masha ni makam masham lam a matu mung lawu ga gale laika buk dip shapraw ga ai.
(a) Grace to you (USA) ni npawt gaw ya ai hte laika buk law law dip shapraw nga ai. Dip shapraw da ai laika buk ni gaw: Nawku Hpung a matu Madu a masing, Wan shaje, Hkarismatik kashuk kashak, Titu a magam ga, Angawk ai wa a ja dengga, Yu maya marai shi lahkawng, Galati hpyen shaleng, 1Timohti, 2 Timohti, Titu hpyen shaleng, Hpung up tam san na rai yang, Chyum masa hpung woi lam, Hpyen shaleng tara hkaw lam, Yesu hte Myihtoi ni a lagaw hkang hta hkawm sa ga,
(b) Betlehem (USA) ni garum ya ai hte Htuk Ginsat (Systematic Theology- Wayne Grudem), Tsawm Htap ai Hkawhkam (Biblical Theology – Schreiner) laika buk gale dip shapraw da sai.
- Magam gun usa garum masing galaw nga ai.
- OKCK (Oversea Kachin Christian Koinonia) Maigan du nga ai anhte a kashu kasha ni asak (70) lahta Hpung magam gun ni hpe garum ai lam hta lit la shalai ya ai.
- Wundoi mat ai Hpung magam gun a ding hku masha ni hpe shalan shabran laika shadu ai.
- Myen Mung Hkalup Hpung Ginjaw, Hpung Sara Magam Dap hte matut mahkai nna galaw nga ai bungli ni gaw:
(a) Hpung magam gun ni a sara masat card shalai galaw ya ai.
(b) Hpung up ni a sharin hpawng July shata mi de magam gun dat ya ai.
(c) Wundoi mat wa sai ni a mying jahpan sa ya ai.
(d) Magam gun (40) ning hpring sai ni a mying sa ya ai.
(e) Manga ning kalang galaw ai MBC Hpung Sara Conference de woi sa ai.
(f) Masum ning kalang galaw ai MBC Hpung Sara Seminar de woi sa ai.


text:
Myen asuya hte Dingdung Daw Daphpawm lapran, bai hkrum hkat na shara hte nhtoi a matu, wuhpung lahkawng jahkrup nga dingyang re lam, lapran salang ni tsun ai. Myen asuya NRPC (National Reconciliation and Peace
Wunpawng Mungdan Shanglawt Hpung (KIO) hte Myen asuya lapran gap hkat jahkring na jin jin masa kaw du nga sai re. KIO gaw, gap hkat jahkring myit n hkrum ai tinang jinghku dap ni rai
Hpyen yen ni dum nta wa lu na matu Myen asuya-hpyendap hte Wunpawng Mungdan Shanglawt Hpung (KIO) lapran, ‘bilateral ceasefire’ gap hkat jahkring na hkyen ai shiga hpe kabu ai raitim, myit tsang ai lam
Myen asuya hte bilateral gap hkat jahkring na lam hta Dingdung Daw Daphpawm, hpung mali lapran n hkrum n ra byin nga ai lam, DDD shiga lawk hku chye lu ai. Wunpawng Mungdan Shanglawt Hpung
Ya hkyak hkyak Myen hpyendap hte gap hkat jahkring sa wa sana lam hta, Dingdung Daw Daphpawm ningbaw ni gaw Wunpawng Mungdan Shanglawt Hpung (KIO) ginjaw Laiza muklum hta Oct. 20, Laban shani, bai bawngban


text:
Mungdaw majan tsin yam 8 ning jan hkrum sha nga ai hpyen yen ni a shawnglam hte seng nna Jinghpaw Wunpawng Hkalup Hpung Ginjaw KBC kata hpyen yen lit hkam ni gaw 2 ya tup bawngban wa sai lam chye lu ai.
August 19-20 ya shani KBC ginjaw rung e galaw ai bawngban hpawng hta hpyen yen dum nta wa na lam hte seng nna nbung ai ningmu ni hpe bawngban sai lam KBC bawngring dap lit hkam Sara Hpauyam Hkali ndai zawn tsun ai re.
“Hpyen yen 8 ning jan sai re majaw gara hku shawng de matut sa na. Ya ten nkau gaw dum nta wa mat sai. Nkau chyaw gaw kam mai ai wuhpung wuhpawng langai ngai woi wa na hpe la nga ai. Nkau gaw dum nta nwa ai sha ndai kaw matut nga na tsun ai.” Nga nna tsun mat wa ai re.
Lahta Sammung e mabyin laja lana bai byin wa ai zawn, lama Jinghpaw mungdaw e majan bai byin wa yang hpyen yen ni a lam gara hku matut galaw na hpe mung bawngban mat wa ai lam tsun dan ai re.
2 ya tup galaw mat wa ai hpyen yen ni shawnglam masing bawngban hpawng hta KBC ginjaw kata hpyen yen dabang shara shagu na lit hkam ni sa du bawngban ai hpe mu lu ai.
Jinghpaw hpyen yen ni tinang dum nta de sari sadang hpring hpring, shimlum ai hte wa lu na matu Jinghpaw hpyen yen lahkawn lanawn hpung KHCC hte asuya wuhpung ni bawngban nga ai re.


text:
Zin Lum hte Loi Je lapran Yaw Yung Bum hta dung ai Myen hpyen dap ni, dai ni shani ga-ang hkying 1 aten hta, Mai Ja Yang grup yin de lak nak kaba gap bun
Nmawk, Lung Ja Bum hpe Myen hpyendap nbung li bawm sa jahkrat bun ai hta Gung nsa lawm ai Bawm ni hte sa jahkrat bun ai nga, shawng lam KIA lit nga salang ni kaw
N'Mawk Lung Ja Bum de dai hpawt manap kaw nna, Myen hpyen dap hte KIA dap lapran laknak kaba ni hte gap gasat majan bai byin taw ai lam chye lu ai. Dai hpawt manap
Wai Maw Sadung lam kaba, N Wan Kawng hta dap jung ai Myen hpyen dap ni hpe Wunpawng Mungdan Shanglawt Hpyen dap KIA Dung 3 ni, laknak kaba sa gap bun ai hpang lahkawng maga
Mungmyit Sinli Kut Hkai Ginwang, Wupawng Mungdan Shanglawt Hpyendap KIA Dap Dung (9), Kawng Sak Bum hta majan laja lana byin taw ai hta, dai ni shani ka ang hkying 12 aten ram kaw na dai
Nmawk ginra e, Wunpawng Mungdan Shanglawt Hpyen Dap KIA hte Myen hpyen dap lapran hpyen masa shaja hkat taw nna, gap gasat hkat wa na masa nga ai majaw, hkrit tsang ai mung shawa marai
Danai Lido lam kaba n tsa, Jahtu Zup Pyi Thu Tsit dap hte Wunpawng Mungdan Shanglawt Hpyen Dap KIA hpe lai wa sai August 27 ya shani, Jahtu Zup, Awng Ra, San Pya mare kahtawng
Hpakant ginra Maden Yang (Maw Pung) mare de Myen hpyen n gun kaba hte shang htim gasat wa na shiga majaw, dai ginra na mung shawa htinggaw 30 jan, tinang hte ni nawn ai jinghku ni


text:
Mungdaw Hkringmang Daju hte Rapdaw Ningbaw magam lit ni hpe party garan shatsam na matu NLD hte ra lata poi dang ai amyusha bawsang party na dat kasa ni a January praw 1 (dai ni)
Jinghpaw Wunpawng pawng hpawm pati, KSPP gaw du na November ra lata poi kaw Jinghpaw Mungdaw rapdaw shara yawng 67 hta shang shingjawng na re lam, pati ningbaw ni tsun shagrin sai. Kachin State People’s
Myen mung a pati hkum ralata poi hpe Nov. 8, Laban, hta galaw na re lam, Munghpawm Ralata Poi Komishin kaw na July praw 1 hta ndau dat sai. Mungdan kata hpyendap asuya kaw nna
Tara shang party rai wa sai Jinghpaw mungmasa pawng hpawm party ‘Kachin State People’s Party’ KSPP hpe mungshawa hpang de shachyen ya let kyuhpyi ap ai lamang hpe July 29 ya shani Myitkyina manau wang


text:
Dr. Hkalen Tu Hkawng a Facebook kaw ka da ai hpe kalang bai shabra ai re.
Ngai hpe jaw da ai Hkringmang Aya gaw ngai hpe kam nna n rai. Anhte amyu hpe kam nna rai nga ai. Grau nna gaw Wunpawng Mungdan Shanglawt hpyendap hpe kamhpa myit a majaw n lu n da nga nna KPICT salang ni hpe hpyi shawn ma ai.
Ap nawng na salang langai hpang langai matut mahkai tam yu tim aten kadun laman tinang a magam bungli kabai da ra na hpe dawdan la yak ai hkrai rai nga ai. Dai majaw hpa mi raitim yawng shanglawm bungli jawm galaw lu na matu dai aya hpe hkapla da nngai.
Machyoi chye munu sara kaba ni, Nhprang Sutrai hte Makau Grup yin gawnhkang myit lawm ai ni, CSO ni, NGO ni, seng ang ai Salang Ningbaw Ningla ni yawng hpang de hpyi shawn mayu ai gaw, bungli jawm galaw ga. Matut mahkai wa marit. Tinang kungkyang dum ai, myit lawm ai lawnglam ni hpe asan sha tsun ga. Yawng ma shanglawm na hpe myit mada nga nngai.
NUG hta Gumsan Usa Win Myint hte Aung San Suu Kyi lawm ai hte seng nna anhte KPICT hku nna mung ram ram dangrang saga ai.
Raitim,
(1) Mungkan Mung masa pinra hta Tara Shang Asuya ngu ai hpe shachyaw la lu na matu mi shawng na Tarashang mying kaw shachyaw la ra ai majaw rai nga ai. (Credential issue)
(2) Ndai rawt malan awngdang na matu Myen Amyusha Mungchying shawa a shanglawm na n-gun kaba hpungtun n lu n mai rai nga ai. Mung shawa a madi shadaw ai gaw ahkyak madung re hpe myit hkawn let myit hkrum saga ai. (Public legitimacy)
(3) Ndai ten hta shanhkawng hpe mi shara jaw da tim madung Bungli galaw lu na gaw Ningtau Gumsan Magam wa she rai nga ai.
(4) NUG gaw Mungdan ting hte seng ai Pranwan Asuya raitim tinang a Buga Asuya (local government) ni mung nau n na ai ten hta laksan hpaw sa wa na re. Dai kaw mung yawng gwi gwi shanglawm ga.
Ya tenMyen Mung ting a aya kaba dik Gumsan Magam hpe mung anhte madu da saga ai. Makawp maga na lit anhte kaw rai sai. Awngdang na matu yawng a n-gun sha ra sai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Nnan Hpe Gyin Shalat Chye Nna, Dai Gaw, Galoi Mung, Mai Kaja Ai Lam Rai Ra Ai Ngu Wa Sarabyin Tsun Ai
Wa Sarabyin: Nnan Nnan Hpe Gyin Shalat Chye Nna, Dai Gaw, Galoi Mung, Mai Kaja Ai Lam Rai Ra Ai
September 18, laban shani, San Peter Shawa Pa hta, 'Madu A Lamu Kasa Akyu Hpyi Ga' tsun ten, Wa Sarabbyin Francis, Nnan hpe gyin shalat chye mu, dai nnan gaw, galoi mung, mai kaja ai lam sha rai u ga, nga nna Hpung Shawa Masha ni hpe n-gun jaw da ai.
Dai shani hti ang ai Kabu Gara Shiga hpe lakap nna hkaw tsun da ai. Madu Yesu a ga shadawn, 'N tara ai kunhting wa' a lam rai nga ai.
Dai kunhting wa gaw shi a sahte wa shi hpe bungli kaw na shale kau ai majaw shi a shawng lam a matu lawan ladan sumru hkan galaw la ai lam rai nga ai. Sahti wa hpe wa ra ai hka kap masha langai hpang langai shaga la nna wa ra ai hka hpe shayawm kau ya ai nna shanhte shi hpe hkap la wa na matu tau nau hkyen lajang da ai rai nga ai.
Shi a n tara, n jaw n ang ai sawn suru ladat shaw galaw sa wa ai hpe sahti wa hkum nan shakawn da ai, nga nna Madu Yesu a ga shadawn hta lawm ai.
Ga shadawn hta na kunhting wa gaw shi a lit magam hta n kang ka ai majaw mung, pyaw hpa lam hta chyu len taw ai majaw mung, shi a sahti wa e shapraw kau ai hpe hkrum katut ai. Raitim, shi a shawng lam prat a matu zen, ja ai hte zai ladat shaw nna, tau nau hkyen lajang shachyip da ai.
Ndai prat na ramma ni gaw grau nna pyi zet ja zen re ai ladat ni nga ma ai. Nhtoi a kasha ni tai ra ai. Mai kaja ai lam ni hpe gyin shalat sa wa ra ai. Yak hkak lam ni hpe tawt lai lu ra ai. Kabu Gara Shiga a matsun lam hte maren sak hkrung hkawm sa ra ai. Hpu nau ni hpe daw jau ai ni rai ra ai, nga nna Wa Sarabyin shadum n-gun jaw da ai.
Prat bang shagu na masha ni shada, hpu nau myit majing hte, matut mahkai hku hkau kanawn mazum nga pra sa wa ra ai. Tinang hta nga ai hpe shada garan kachyan, shada daw jau ra ai. Htani htana asak hpe hkam la lu na matu rai nga ai.
Anhte gaw mungkan sut rai ni hpe jai lang let mai kaja magam, grau nna, matsan masha ni, kaji htum ni hpe garum ya na matu shaga la hkrum ga ai.
Kabu Gara Shiga matsun hte maren htauli htaula myit rawng ai, zen ja re ai myit hte mai kaja lam ni hpe gyin shalat ga; mungkan sut rai ni hte Karai Kasang a chyeju kumhpa ni hpe jai lang let anhte hkum anhte shatsaw sharawt la ga; mung shawa wuhpawng a matu mung hpu nau tsaw ra myit hpe shapraw jai lang ga; anhte hpe galoi mung garum ya nga ai Kanu Nu Maria kaw akyu hpyi htinglu htinglai hkam la let hpu nau shada garum shingtau magam hta shang lawm nga ga, nga nna hpang jahtum n-gun jaw da nga ai.
Source : Vatican News
By Fr. Patrick Gawmaw Hkawng Yae
#vaticannews
#rvakachinservice


text:
Hkawng Lang Hpu Pyithutsit hpyen dap rim da ai ramma marai 6 hpe Pyada dap de n shalai shi ai majaw, ya ten gara kaw rim jep nga ai lam nchye shi ai re.
April 22 ya shani Hkawng Lang Hpu kaw nna Putao de yu wa ai ramma marai 6 hpe Noh Mung Magwiza sumri mahkrai e, Pyitutsit hpyen dap kaw nna rim da ai hpang, shanhte hte matut mahkai di mat ai re lam chye lu ai.
Bai nna shanhte marai 6 hpe Putao daju Myen hpyendap hta tawn da ai nga nna, shiga pru taw ai raitim tup hkrak nchye shi ai re.
Shanhte marai 6 hpe hpa majaw rim ai re nchye shi ai rai nna, Myen hpyendap a hpyen lahkawn ai masing hta lawm mat na hpe myit tsang ai lam ramma marai 6 hte ni htep ai nkau tsun ai re.


text:
Myen mung ten, May 24, jahpawt hkying 6:42am du hkra, Dingda Amerika, Brazil mungdan gaw Covid-19 ana mu jep masha yawng 347,398 hte, shi a ntsa Rasha hpe lai nna, ya mungkan e nambat lahkawng law dik kaw du nga sai hpe Worlddometer hta mu lu ai.
Brazil kaw si ai masha 22,013 rai nna Rasha e gaw ana jep shapraw lu ai masha yawng 335,882 rai nna si ai gaw 3,388 re.
Ana zinli law dik byin nga ai Dingdung Amerika, U.S. kaw ana mu jep masha yawng 1,666,801 rai nna si ai gaw 98,683 du sai re.
Mungkan ting Coronavirus a majaw Covid-19 ana kumla mu jep ai masha yawng 5,397,857 rai nna si ai jahpan gaw 343,608 du nga sai re.
Dai hta, Myen mung e May 23, shana hkying 8pm du hkra, ana mu jep masha yawng 201 rai nhtawm si ai gaw marai 6 re lam, asuya Hkamja hte Ginsup Hkringmang Dap ndau ai re.


text:
Munghpawm rapdaw gawng malai komiti CRPH hta Kachin State People’s Party KSPP na dat kasa langai shanglawm wa ai gaw Pati a gawng malai nre ai ding hkrai daw dan ai lam she re ai lam chye lu ai.
Slg. Lama Naw Awng gaw CRPH hta shanglawm ai majaw, KSPP pati a magam bungli ni hta hkring da ai raitim, pati kaw nna pru ai lam gaw nnga shi ai hpe chye lu ai.
“CRPH hta shang lawm ai majaw mungdan ting gumshem asuya hpe ning hkap nga ai ten hta shang lawm byin wa ai lam mung re. Mung shawa ni yawng a n gun jaw madi shadaw lam hpe mung lu wa na re ngu na kam ai” nga nna Slg.Lama Naw Awng KNG shi ga dap hpe tsun dan ai re.
Slg. Lama Naw Awng gaw 2015 ning mungdan ting ra lata poi hta KSDP dat kasa, 2020 ra lata poi hta KSPP dat kasa hku nna Njang Yang Pyithuhluttaw shara hta 2 lang da bat ra lata poi dang ai re.
Ya na zawn Slg. Lama Naw Awng CRPH de shang lawm mat ai lawnglam hte seng nna KSPP pati kata kaga bawngban dawdan da ai lam nnga shi nga nna pati ningbaw Dr. Manam Tu Ja tsun ai re.
Amyusha Democracy Ginjaw pati (NLD) dat kasa ni kaw nna February praw 5 ya shani dat kasa marai 15 hte CRPH hpaw dat ai rai nna, dai hpang marai 2 hpe bai jat la ai re.
April 26 ya shani hta Slg. Lama Naw Awng hte hpawn malawm marai 3 hpe CRPH malawm hku nna bai jat dat ai lam ndau da ai re.


text:
Mungkan tara rung ni, ICC hte ICJ hta Myen mung hpe jep san wa na lamang ntsa shanhte hpung masum ‘madi shada ai lam ndau tawn ai’ hpe, lawan ai hku bai dawm kau na matu, Miwa asuya dip n-gun jaw wa sai lam chye lu ai.
Ndai lam hpe, Dec. praw 5, bat Mali Ya shani, Miwa asuya salang ni, Myen-Miwa ga jarit NDAA (National Democratic Alliance Army) ginjaw Mongla kaw Dingdung Daw Daphpawm na Rahkai AA, Balawng TNLA hte Kokang MNDAA, salang ni hte hkrum ai shaloi tsun ai re nga, daphpawm shiga lawk tsun ai re.
“Mani (Dec. 5) Mongla de Miwa asuya ni du sa nna Wa (UWSA) ni pyi dai hpe ninghkap ai nanhte hpung masum dai zawn ndau ai hpe naw dawm kau mu ngu nna shanhte hpung masum salang ni hpe sa tsun ai da” nga nna Myen-Miwa ga jarit e nga ai daphpawm malawm salang langai, Jinghpaw Shiga Dap KNG de tsun ai re.
Sa du dip n-gun jaw ai Miwa asuya salang wa kadai re ai hpe gaw n chye lu shi ai.
Daphpawm na Wunpawng Mungdan Shanglawt Hpung (KIO) n lawm ai sha, Rahkai, Balawng hte Kokang, hpung masum pawng nna, ICC (International Criminal Court) hte ICJ (International Court of Justice) tara rung ni hta Myen mung tawt lai ai lam ntsa jep san ai lamang ni hpe ‘tsepkawp madi shadaw ai lam’, November 28 hta ndau dat ai re.
Rahkai mungdaw Rohingya amyusha ni ntsa amyu shamyit masing (genocides) galaw ai majaw, OIC (Organization of Islamic Cooperation) mungdan ni a gawng malai, Gambia mungdan tara jawat tawn ai hpe du na bat, Dec. 10-12 hta, shawa jep san ai lam (public hearings) galaw hpang wa na matu nhtoi masat tawn ai re. Dai lamang de Mungdan Hpaji Jaw, salang jan Awng San Su Chyi woi ningbaw let sa du ningdang na matu hkyen tawn ai re.
The Hague ICJ de rawt na mahka, Slgj. Su Chyi hpe Miwa Mung Kongsi salang hte Maigan Kyithkai Dap, Hkringmang Slg. Wang Yi gaw Dec. 7 ya shani Naypyidaw kaw laklak lailai sa du hkrum shaga wa sai re.


text:
Hpakan, Seng Tawng mare KBZ Bank shawng kaw, dai hpawt August 3 ya e, myen balik Du Jum langai hte balik hpung ni sinat gap hkrum ai kaw, Du Jum wa si nna, hpyen ma 2 hkala hkrum wa ai lam chye lu ai.
Hpakan Myen Hpyen Balik Dap, Dung (30) na Du Jum Ko Ko Lwin ngu ai wa hte, shi n pu na balik hpung ni dai hpawt manap Seng Tawng mare Kanbawza Bank 2 shawng hta, sinat 10 lang jan gap hkrum wa ai re lam myi chyaw mu ni kawn chye lu ai.
“Dai hpawt manap hkying 7 chyen ram aten Kanbawza bank shawng kaw balik ni nga taw ai ten, la lahkawng sengke hte sa wa na sa gap sat kau da ai. Dai gap sat da ai hpang jahkring nga yang, Lancruzer mawdaw ahpraw hte htaw mat wa ai” nga nna, KNG dap de tsun shateng wa ai.
Ya na zawn, balik ni hpe sa gap ai ni chyawm gaw, kadai, gara wuhpung kaw na re hpe ginra masha ni a tsawm tup hkrak nchye kau dat ai lam mung matut tsun dan ai re.
Dai hpawt gap hkrum ai balik Du gaw, lai wa sai July shata Seng Tawng kaw galaw ai n gun madun na bai wa ai mung shawa ni hpe, hkap rim ahkyak la ai hta woi awn shang lawm ai wa re lam, Hpakan ginra masha ni tsun ai.
Hpakant ginra hta Myen hpyen dap hte ni nawn ai ni, pawng hpawm ai ni, mare salang zawn re ai ni the, shiga jaw ai masha zawn re ni, sat hkrum ai marai 20 jan du sai hta, ya na zawn balik Du hpe gap sat ai gaw, shawng ningnan lang ngu na rai nga ai.


text:
Myen asuya dap hte KIA lapran Myitkyina-Manmaw lam Nam San Yang, Pause Bum kaw bat Manga Nov. 29 ya shani, aten kadun gap hkat ai lam byin wa sai.
Laiza na KIA shiga lawk hku chye lu ai hta, tinang KIA maga hpyenla langai hkrat sum nna sinat langai mung shayaw kau ai lam, Jinghpaw Shiga Dap KNG de tsun shateng ai. Raitim Myen hpyendap maga na si hkala shiga n chye lu shi ai.
Aten 11 a.m. jan hta, asuya dap Hk.L.Ya Masat 140 hte KIA ni, man hkrum gap hkat ai re nga, KIA Shiga Lawk tsun ai re.
Laksan KIA Ginjaw Makawp Dapba (5) a Pause Bum post gaw, Laiza numshang Nam San Yang mare a sinna maga nga ai re.
Myen hte Wunpawng Mungdan Shanglawt Hpung (KIO), wuhpung lahkawng dap lapran gap jahkring sen htu ai lam n nga tim, maning 2018 htum wa ai aten kaw nna gasat gala majan ni n nga mat ai daram yawm taw ai re.
Raitim, KIO shanglawm ai Dingdung Daw Daphpawm na kaga hpunau hpung masum (Rahkai AA, Balawng TNLA hte Kokang MNDAA) ni hte gaw, Lahta Sammung hte Rahkai mungdaw ni hta gasat gala majan ni dingyang byin nga ai rai nga ai.
Myen asuya hte DDD wuhpung mali lapran, ndai November shata laman ‘bilateral’ gap hkat jahkring na lamang jahta na hkyen da ai lam nga timung, ya shata htum wa ten du hkra n lu hkrum shi ai re.


text:
Taiwan makau Miwa majan shaman hkyen nga ten, US B-2 bawm jahkrat nbungli masum hpe India Nammukdara na Diego Garcia zunlawng de sa tawn sai lam, US Indo-Pacific Command (INDOPACOM) kaw na August 13, bat Mali Ya shani, tsun shapraw dat ai.
Missouri mungdaw Whiteman Nbung Dap Daru, Masat 509 Bawm Dap na B-2 Spirit Stealth Bomber masum gaw hkying hkum 29 pyen nna, tinang Diego Garcia Hka Dap Madi Shadaw Dabang (Naval Support Facility) de Aug. 12, bat Masum hta du ai re.
Laksan Bawm Dap (Bomber Task Force) a Dap Up, Lt. Col. Christopher Conant, bat Mali Ya shani tsun ai hta, “Ndai ahkyak ai shara de bai du ai majaw anhte myit rawt hkam sha nga ga ai. (NSF) Diego Garcia kaw nna ‘INDO’ hpe US Indo-Pacific Command npu de tawn sai.” “Ndai Laksan Bawm Dap gaw anhte a Mungdan Makawp Maga Zai Ninggawn kata shamu shamawt nga ai re.Anhte a gasat atsam garang let ginra jinghku ni, ginrun mungdan ni hte anhte a kanau kana (hka dap) myit rum magam gun ni hte ganawn mazum shangang shakang lam galaw ai re.Mungkan ting kap bra ana zinli hkrum nga tim, nbung dap magam gun ni gaw (Whiteman Air Force Base hte Air Force Global Strike Command) anhte a mungdan ninggawn shatawng shada ai lam ni awngdang lu hkra, INDOPACOM hte Makawp Maga Dap (Department of Defense) hpe madi shadaw na jin jin re.”
B-2 hpe shawng e INDOPACOM ginra de hpang jahtum sa tawn da lai wa sai gaw January, 2019 hta rai nna, pyenli masum hpe Missouri kaw nna Hawaii nbung dap hta jahkrat da yu sai re.
Miwa a Dingda Miwa Panglai shara maden la bang ai sat lawat ntsa shaja hkat nga ten, India Nammukdara Diego Garcia de US B-2 sa da ai lam re. Du na bat kaw nna, Miwa hka dap (Chinese People’s Liberation Army Navy, PLAN) gaw Taiwan jarit mayan ‘panglai hku htim gasat lung wa ai hkrang’ shaman shakyang na hkyen nga ai lam chye lu ai.
Ga gadun lachyum:
INDO – Indian Ocean (Gala Nammukdara)


text:
Namti mare hta PSI (salawng) shakap da ai dum nta ni hku nna lawan zing kau na matu hte matsun nhkan ai ni ahkyak la hkrum na re nga nna Myen hpyendap a salung sala uphkang salang ni hte pyada ni hkan tsun ai lam chye lu ai.
April 27 ya shana hkying 9 daram hta Namti mare salang wa hte pyada ni gaw, mare ka-ang lam hku lai nna, nsen htawn jak hte hkan marawn ai nga nna, Lam Braw Yang ginra masha langai ya na zawn tsun dan ai re.
“Shanhte gaw tara nshang ai Htai PSI (salawng) lang taw ai ni lawan run kau ya na matu n sen htawn jak hte hkan jahtau ma ai. N run yang gaw tara upadi hte ahkyak la na da” nga nna tsun dan ai re.
Bai nna shana hkying 8 kaw nna jahpawt hkying 4 laman shing gan npru hkawm na matu hte nta nta lak nak lama ma kyem da ai rai yang lawan sa ap na matu tsun ai re hpe mung chye lu ai.
Namti e, shawng de mung PSI (salawng) lang ai hpe mu yang, gumhpraw 20,000 kyat dam gayet na nga nna uphkang salang ni kalang mi jahkrit ga sai lam chye lu ai.
Ya ten hta Myen mung ting madang mobile internet line pat da ai majaw, mung shawa ni gaw PSI (Salawng) kaw nna sha shiga hkap madat nga ra ai re.


text:
Nmawk Mare kata hta dai hpawt manap hkying 11 daram e, Myen hpyen dap shamu shamawt hkawm ai hpe Wunpawng Mungdan Shanglawt Hpyendap KIA dung 15 ni bawm hte hkap gasat ai kaw nna Majan
Nmawk Giwang Lung Ja Bum lagaw na mare kahtawng ni hta Myen hpyen dap ni dap jung shara la taw ai hte, shani shagu ngu na laknak kaba ni gap shadam bun taw ai lam
Nmawk ginra e, Wunpawng Mungdan Shanglawt Hpyen Dap KIA hte Myen hpyen dap lapran hpyen masa shaja hkat taw nna, gap gasat hkat wa na masa nga ai majaw, hkrit tsang ai mung shawa marai
Wunpawng Mungdan Shanglawt Hpyendap KIA Dapba 5 npu, dung 15 shara rai nga ai Manmaw-Laiza lam sinpraw hkran de, Myen hpyendap kaw nna shani shagu nbungli hte wa gap gasat nga ai gaw bat mi
Manmaw Ginwang, Nmawk Buga kaw gan hprawng Yen nga ai hpyen yen mung shawa ni a tara rap ra ai munghpawm mungdan byin tai wa lu na matu kyu hpyi ai lamang hpe April 27
COVID-19 ana mu jep masha mali bai jat sai majaw, Myen mung kaw ndai ana hte machyi masha yawng 303 du sai lam hpe asuya Hkamja hte Ginsup Hkringmang Dap, July 1, shana hkying 8pm,


text:
Hpakan ginra hta Wunpawng Mungdan Shanglawt Hpung KIO kawn, Hkum pat tawn ai Myen hpyendap gun rai ni hpe mungshawa ni lapran, brang brang lang lang dut mari ai lam yawm nga sai hpe chye lu ai.
KIO kaw nna, Hpyendap Gunrai ni hpe, dut mari jai lang ai lam n galaw na matu, n dau laika shapraw ai hpe myit hkrum ai mungshawa ni hkan sa ai nga ai hpe mu lu ai lam, hpakan ginra masha langai KNG shiga dap de ya na zawn tsun ai re.
“Law malawng seng n kau gaw madat mara ai hku na, shanglawt asuya kaw na n dau shabra ai hpe law malawng gaw hkan sa ai hku rai nga ai. n kau mi kaw na mari shajan da ai ni gaw kaji kajaw gaw mayun mayoi rai di lagu dut sha ai ni mung nga nga ma ai. Ding re kaji kajaw gaw nga ai. Grai rai di tsai hkra gaw n lu rai shi ai.”
KIO kaw nna, gat seng hkan, hpyendap dap gunrai ni hpe, ta tut yeng seng jahten ai lam ni n galaw ai raitim, n dau laika shabra ai hpang kaw nna, mung shawa ni hkan sa ai re lam chye lu ai.
Ndau laika hpe Lai wa sai, February hpang jahtum bat hta shapraw ai rai nna, laika hta March 20 ya shani hpang jahtum tawn nna, Myen hpyendap gun rai Myanmar Beer, Dagon beer, A.B.C, Rum, Andaman Beer, dai zawn ni hte gaw gap gunrai bilat ga htaw shalai dut mari ai lam n galaw na matu, hkum pat wa ai re lam, hpakan ginra masha matut tsun wa ai.
“Ya ten gaw seng kaji, seng kaba gara hkan san yu tim, n nga ai, kaga tiger ni sha dut ai nga ai, dai hku hkan yu shaloi chyawm gaw seng hkan n nga ai n dut ai hkrai gaw re. gat seng hkan la na mari na masha nga di hkan mari tim pyi dai gun rai n dut ai dai hku re. law malawng gaw taw mat sai hpe mu mada ai. Dut ai ni n mu ai daram re. tang du ai ngu mai tsun ai,hpakan ginra yawng ngu na ram san yu yang gaw dut ai lam n nga ai daram re.”
Raitim mung, Hpakan shara nkau hta dut mari ai lam ding yang matut nga taw ai majaw, KIO hku nna tatut rim ahkyak la shangun mayu ai lam, hpakan ginra masha nkau KNG shiga dap de shiga shana wa ai lam ni mung nga ai re.
Myen hpyendap mung shawa asuya ahkang aya zing ai hpang, mungdan ting gumlang ai lam galaw nga ai hta, Myenhpyen dap shapraw ai gunrai ni hpe ninghkap jahten sharun ai lam ni, ndut mari sha ai ladat ni hpe mung shawa lapran ninghkap n gun madun nga ai ten mung rai nga ai.
Dai hte maren, KIO woi awn let, ndai zawn gun rai pat hkum ai lam galaw nga ai hta, Lai wa sai, January shata hta Myitkyina ginwang hte Namti hkan Myen hpyen dap Gunrai Beer ni hpe Wunpawng mungdan shanglawt hpung KIO kawn, Hkan jahten sharun ai lam ni galaw wa sai re.


text:
Wunpawng Mungdan Shanglawt Asuya KIO ginjaw ginra Laiza kata na mung shawa mun mi jan hpe Covid-19 ana jep ya mat wa na re lam, Covid ninghkap komiti kaw na chye lu ai.
Je Yang hpyen yen dabang na amyu shayi langai hta July 26 ya shana Covid-19 ana mu ai hpang, ya na zawn Laiza ginra kata mung shawa ni hpe ana jep ya mat wa na re lam, Covid ninghkap komiti Dukaba Lahpai Heng Wawm ya na zawn tsun dan ai re.
“anhte laiza kata na mung shawa ni hpe ana kap nkap jep ya mat wa na. lawan dik ai hku na galaw mat wa na re.” nga nna tsun ai re.
Covid ana jep ai laman, Mare, Lawk ni de pru shang ai lam hpe ahkang n jaw Lock Down jahkrat da ai rai nna, bungli galaw ai ni mung Stay Home galaw ra na lam July 18 ya shani n dau dat ai re.
Ndai covid-19 ana jep ai lamang hpe miwa asuya maga de na mung sa du jep garum na re majaw nhtoi 4-5 ya laman ngut hkra jep ya mat wa na lam matut tsun dan ai re.
Ya ten Laiza mare hta si mai gat ni hpe ding yang hpaw taw da ai rai nna, kaga gat seng ni hpe gaw, jahpawt hkying 9 du hkra hpaw da shangun ai lam chye lu ai.
KIO uphkang ginra Mai Ja Yang hta Covid-19 positive byin ai masha ding yang matut jat taw nga ai rai nna, Laiza ginra kata hta gaw, n dai shawng nnan Covid-19 positive mu ai re lam chye lu ai.


text:
Hugawng Lido lam, Jahtu Zup mare hta Myen hpyen dap n pu, Pyi Thu Tsit hpyen hpung ni, dap ning nan langai bai kahtap hpaw jat nna, Shagyit masum hte shara jahkrat gumhpraw hta sha taw nga ai lam, ginra masha ni kawn chye lu ai.
Lai wa sai June shata, KIA Dung 14 ginra de sa ai lam kaba 4 hte hpe pat kau ai hpang, Jahtu Zup mare makau dap ningnan hpe bai hpaw jat nna, lam bai hpaw ai hte gumhpraw hkap hta sha nga ai re lam KNG shiga dap de ya na zawn tsun ai.
“Shan hte gaw, Dung 14 de sa ai lam kaba ni hpe shata mi gan pat da ai ten, Kai Taw maw makau hta Pyi Thu Tsit hpyen dap ningnan langai hpe hpa sinat mung n shangoi ra ai sha apyaw sha hpaw jat da ma ai. Ya dai kaw dung na Ja maw de sa wa, pru wa ai ni hpe gumhpraw hta sha pyaw taw nga ma ai”, nga Jahtu Zup ginra masha tsun ai re.
Ya ten Jahtu Zup ginra makau grup yin gara de pru shang hkawm sa tim, Pyi Thu Tsit shagyit ni kaw gumhpraw bang nna she lai ra taw ai majaw, mung shawa ni a matu yak hkak taw nga ai lam ginra masha ni matut tsun dan ai re.
Ya gumhpraw hta sha taw nga ai shara ni gaw, Jahtu Zup mahkrai n tsa, San Pya mare kata hte Kai Taw maw sa wa lam shara hkan hpaw tawn ai rai nna, masha langai lap 5000, Sengke langai 5000 hte Mawdaw langai 10000 lahta jaw bang taw ra ai lam matut chye lu ai.
Lai wa sai June shata hta KIA Dung 14 ginra na Ja Maw de sa ai lam ni yawng hpe gan pat kau ya ai rai nna, July praw maga de bai hpaw dat ya ai hpang, lai sa lai wa ni hpe ding yang gumhpraw hta sha taw ai re lam matut tsun wa ai.
“Nga ai lam shagu hta shan hte dap jung shara la taw ai majaw, shawoi na hta grau na hkawm sa hkawm wa yak hkak mat sai. Shawoi na zawn wang lu wang lang n mai hkawm sa mat ai, galoi mung hkrit maja na sha hkawm sa ra ai, shan hte chyawm shim lam a matu re nga na gaw tsun ai, raitim shan hte nga ai majaw anhte na matu grau shim lam n nga mat ai, anhte hku na mung hkum hkap mu ngu mung n mai sa tsun ai. N kau gaw lekmat galaw na lai hkawm sa ai lam ni mung galaw nga ma ai.”
Ya na zawn Pyi Thu Tsit dap ni kaw na mung shawa ni hpe jahkrit shama gumhpraw hta sha taw nga ai lam ni a majaw, mung shawa ni lam shagu hta yak hkak taw nga ai sha n ga, shim lum lam a matu galoi mung hkrit tsang ra taw ai lam chye lu ai.
Pyi Thu Tsit dap ni dai zawn lai sa lai wa mung masha hte, gun rai htaw mawdaw, Ja Maw hkan na hkawn hta ai hte, Maw de shang ai sau htaw mawdaw ni hkan na hta la ai gumhpraw lani mi Sen 400 ram hta la taw ai rai nna, shata mi Sen hkying kaba hta sha taw ai re lam, jahtu masha ni tsun ai re.
Salang Min Zin Tant woi awn ai Jahtu Zup Pyi Thu Tsit hpyen hpung ni gaw, Myen hpyen dap daru magam zing kau ai hpang kaw na, Jahtu Zup ginra hta hpyen n gun jat nna, ginra shara ni ding yang maden jat taw ai rai nna, hpyen shamu shamawt ai lam ni ding yang nga taw ai nga, ginra masha ni tsun dan ai kaw na chye lu ai.


text:
Kampaiti mare e, hpyen gumshem ninghkap ai hta woi awn ai ramma ni hpe lu rim yang, Myen kyat sen 10 shagrau na lam ginra daju Pyithusit wuhpung ndau da ai lam chye lu ai.
‘Hpyen gumshem hkrat sum na matu, CDM galaw ai ni hpe madi shadaw ai lam’ laika ni hpe mare kata wut shakum ni hta mahkret ka ai lamang May praw 5 ya shani Kampaiti e galaw ai re.
Ya ten dai lamang hpe woi galaw ai ramma ni hpe rim na matu Pyithusit wuhpung gaw shi a salung sala ni hpe shiga jaw da ai lam chye lu ai.
Kampaiti ginra gaw shawng de Slg. Zahkung Ting Ying woi awn ai NDA-K ginra rai nna, hpang daw de jarit sin hpyendap BGF hte Pyitutsit ginra hku nna gale mat ai re.


text:
KARAI MASA HPAJI MAGAM DAP
- Yaw Shada ai Lam
- Hpung Masha ni hpe JHZ a hkalup makam hkringhtawng hte Karai masa hkridun ni a lam Shachye chachyang ya na matu.
- JHZ a hkalup makam tsap shara chye na hkan sa wa lu na matu.
- Hkalup makam hta ngang ngang tsap let, kaga Hkristan nawku hpung ni hte prinen ai hku kanawn mazum ai lam galaw lu na matu.
- Chyum jawng ni langai hte langai matut mahkai, kanawn mazum let kahkyin gumdin rawt jat sa wa na matu.
- JHZ kahkyin gumdin ai lam ngangkang grin nga na matu.
- Chyum jawng magam gun ni shada kanawn mazum ai lam hta grau kahkyin gumdin magyep kap wa na matu.
- Magam Bungli ni
- Karai Masa hkridun hte seng ai bawngban hpawng, sharin hpawng ni galaw ai.
- Karai masa hte seng ai laika ngau/buk ni galaw sa wa na.
- Prat ladaw hta hkan nhtawm, pru wa ai Karai masa (Contemporary Theology) hpe ningmu (Response) jaw ya na.
- JHZ a makam hkridun (Doctrinal Statement) hte maren JHZ chyum jawng ni a hpaji rawt jat lam hte myit hkrum lam hpe woi awn zinlum na.
- JHZ kata na chyum jawng ni yawng a curriculum, teaching method ni hpe jahkrup ai bawngban hpawng ni galaw na.
- JHZ kata na chyum jawng ni hte seng ai Accreditation hpaw na hte jawng madang hpe masat ya na hte matut mahkai ya na.
- Prat masa hta hkan nna Chyum jawng ni chye da ra ai machye machyang lam ni hpe hpaji jaw woi awn bawngban na.


text:
Danai Lido nmaw makau na Sanpra mare hta dap jung da ai Gumshem Myen hpyen dap n pu Pyitutsit hpyen dap gate sin ai hpyen ma langai gap sat hkrum ai lam chye lu ai.
April 25 ya shani ka-ang hkying 12 aten daram hta Pyitutsit hpyen dap gate sin nga ai hpyen ma langai gap sat hkrum ai mabyin hpe ginra masha langai ndai zawn tsun ai.
“Aten gaw shani hkying 12 ram kaw rai na n hten, dai ten kaw sinat n sen 2 lang na dat ai. Dai hpang she Pyitutsit kaw na hpyen malangai gap sat katut ai nga chye ai” nga nna tsun ai re.
Pyitutsit hpyenla langai gap sat hkrum ai hpang, Myen hpyendap maga Wunpawng Mungdan Shanglawt Hpyendap KIA nga na zawn re shara ni de lak nak kaba ni hte majoi gap sharu bun nna, dai Pyithusit dap makau na mungshawa ni dum nta hkan mung shang jep ai lam ni galaw ai hpe chye lu ai.
Dai Pyithusit Hpyendap gaw Shahtuzup daju Myen hpyendap Hk-L-Y 297 a npu nga ai dap re ai lam chye lu ai.
Hugawng pa Wungpawng Mungdan Shanglawt Hpyendap KIA Dap Ba 2 npu, Dung 14 ginra de mung dap lahkawng lapran majan jahkring hkring byin nga ai lam chye lu ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Laban Shani Na Mungga - Hkristu Hkawhkam Poi, Pranwan Ladaw (34), C, 2022
Hkristu Madu Chyu Sha Anhte Tengman Uphkang Hkawhkam
Hkristu hta tsaw ra ai nu wa hpu nau ni e, ndai laban gaw Hkristu Hkawhkam Poi rai nna Pranwan Ladaw hta (34) ngu na laban rai nga ai.
Chyum laika hta, Madu Yesu hpe amying shingteng amyu myu jaw ma ai: Sau chya hkrum ai wa, Hkristu, Hkye la Madu ngu lachyum nga ai Yesu, Karai Kasang anhte hte rau nga nga ai ngu ai lachyum nga ai Emmanuel, David a Kasha, Masha Kasha, Simsa lam jaw ai Hkawhkam, hpaji kaja jaw ai wa, Yaweh Karai a shangun ma, Sagurem wa, Karai Kasang a sagu kasha, ngu amyu myu shaga ma ai. Kaga amying shingteng ni mung naw ngHkristu Hkawhkam Poi, Pranwan Ladaw (34), C, 2022a nga ai.
Ndai amying shingteng langai hpra gaw shinggyim hkum sa la ai Karai a kasha Yesu Hkristu a lam atsing ayang madi madun da ai rai nga ai.
Anhte Yesu Madu a amying shingteng hpe amyu myu jaw nna shadan shadawng ga ai raitim, Shi a tsawm htap ai, hpaji byen-ya, hpung dagu, tsaw ra matsan dum lama myit ni hpe hpring tsup hkum tsup ai hku shadan shadawng lu na n rai ga ai.
Nawku hpung a nawku daw jau shaning hpang jahtum laban hta galaw ai “Hkristu Hkawhkam Poi” hpe galaw ai yaw shada ai gaw Anhte a nawku daw jau ai lam dai Hkristu Hkawhkam hpe myit dum na matu rai nga ai.
Shi gaw lamu kasa, shinggyim masha hte nga yawng nga pra a Hkawhkam rai nga ai.
Ndai poi gaw 1925 shaning, Wa Sarabyin Pius X a lakhtak hta shagrin da nna galaw hpang ai poi rai nga ai.
Ndai poi hta myit sumru la ra ai lam ni
Hkristu gaw shinggyim masha shagu hte nga yawng nga pra hpe up hkang ai wa re. Nga yawng nga pra hpe hpan da ai hte Shi a asai hte mung hkye hkrang la ai.
Shinggyim masha gaw Hkristu hpe daw jau ai rai yang she, tengman shang lawt ai lam hpe lu la na. Shi hpe madat mara na ningdang ai wa gaw n hkru ai nat Satan up hkang ai npu kaw mara a mayam prat de du mat na.
Ndai poi a majaw anhte akyu lu ai lam ni
Anhte daw jau ai Madu gaw mauhpa mungsung lam rai nna, shi hpe grau sadi dung let daw jau lu wa ai.
Nawku daw jau ai lam, grau nna gaw Missa Hkungga nawng jau ai lam hte laban nawku daw jau ai lam hpe grau chye na hkra garum ya ai. Hkawhkam hte Hkingjawng kaba rai nga ai Hkristu hte rau, Hkristu a marang e, Kawa Karai Kasang hpe daw jau ra ga ai.
Hkritu Hkawhkam Hpe Hkrang Kumla Madun Ai David Hkawhkam
Karai Kang ga sadi tawn da ai lamu ga ginra de du wa ai shaloi, Israel myusha ni hkawhkam kata rai nga ai. Mawshe si wa mahka e gaw Joshua hpe ningbaw tang da lai wa ai rai nga ai.
Ga Shaka Dingsa prat shawng daw hta gaw Israel myusha ni hta Tara agyi ni ngu shaga shamying ai ni gaw myusha bawsang a ningbaw ningla ni hku up hkang lai wa ma ai.
Hpang jahtum ningbaw Samuel gaw laklai ai wa rai nga ai. Shi gaw tara agyi mung rai, Karai Kasang a Myihtoi mung rai nga ai. Asak kung wa ai ten hta Israel myusha ni, kaga mungdan ni zawn hkawhkam langai hpyi shawn wa ma ai (1Hk.Hk Labau 8:5).
Samuel gaw dai hpyi sawn ai hpe n hkap la lai wa ai. Hpa majaw nga yang Israel myu ni a teng man ningbaw rai nga ai Yaweh Karai Kasang hpe shingdu yin kau ai tai ai majaw rai nga ai.
Rai ti mung, Yaweh Karai Kasang gaw, Israel myusha ni hpyi shawn ai hte maren hkan shatup ya na matu matsun lai wa ai (1Hk.Hk Labau 9:22; 10:21-24).
Samuel tang da ya ai Sawlu hkawhkam gaw Yaweh Karai Kasang a matsun ga n hkan shatup ai, n madat mat ai, Shi hpe kabai kau ai.
Karai Kasang gaw Samuel hpe shangun dat nna, Jese a kasha langai hpe tam sagawn la nna Sawlu Hkawhkam a tingyang/hkinghtawng dagu na matu, sau chya shangun ai. David rai nga ai. Shi gaw shaning galu hkawhkam hku uphkang lai wa ai.
Shawng daw hta Sawlu Hkawhkam a hpyen ma langai hku nna magam gun let shi hpe madat mara lai wa ai. Sawlu gaw shi hpe manawn masham nna lagyim shamyit kau na lang hte lang shakut lai wa ai.
Sawlu hkawhkam si wa ai shaloi, Israel myusha ni, David hpe, Israel myu lakung 12 hta na lakung lahkawng (2) a hkawhkam hku nna, dingda Palestine, Hebron hta hkawhkam aya tang ya ma ai (2Hk.Hk Labau 2:4).
Ngam nga ai Israel myu lakung (10) mung, ndai laban na lu ai chyum daw langai hte maren, David hkawhkam up hkang ai npu de shang wa ma ai (1Hk.Hk labau 5:13).
David hkawhkam gaw Yerusalem hpe awng dang la nna, shi up hkang ai mungdan a daju mare kaba shatai la ai. Shi mung dai kaw htawt nga lai wa ai (1Hk.Hk labau 5:6-10).
David gaw makam masham lam hta shakut ai wa re ai majaw, Israel myusha ni hte rau hkawm sa hkawm wa shara shagu ni hta ga shaka sumpu sutdek hpe tawn da na matu htingnu ni hpe gaw gap na myit grai sharawng lai wa ai.
Rai ti mung, Karai Kasang gaw, David n re, shi a kasha Solomon mahtang htingnu ni hpe gaw gap u ga, ngu Myihtoi Natan hku nna shana da ai.
David hpe mung “Na a man kaw Ngai hkum nan hkawhkam aya dawm la kau ai Sawlu kaw nna ahkaw ahkang hpe dawm la kau ya ai zawn, na kasha kaw na dawm la kau na we ai n rai. Na a amyu ni hte na mungdan gaw Nye a man hta galoi mung gring nga na ra ai” (2Hk.Hk Labau 7:12-16).
Karai Kasang ga tawn da ai ndai ga sadi gaw, David up hkang taw nga ai mungkan ga na mungdan hpe n tsun mayu ai.
Kaja wa nan, shaning mali tsa (400) ning na ai shaloi, Babylon masha ni David up hkang ai mungdan hpe sa du jahten kau ai rai nga ai. Dai hpang she kalang bai gaw gap lai wa ai rai nga ai.
Karai Kasang tawn da ai ga sadi gaw Messiah a mungdan hpe tsun ai rai nga ai. Dai ga sadi gaw shaning hkying mi na ai hpang she, Maria hpe lamu kasa ga shana aten hta hpang wa sai.
“Yu u, nang na-um na-sin rai wa nna, shadang sha shangai na rin dai; Tsaw htum ai wa a kasha ngu, shi hkam la lu na ru ai; Karai Kasang gaw shi a kawa David a tingnyang shi hpe jaw na wu ai. Shi gaw Yaku a aru arat ni a ntsa e htani htana a up nga na ra ai” (Lk 1:31,32, 33).
Karai Kasang a ga sadi gaw, hkum shan sai hte re ai David a aru arat Yesu hta hpring tsup wa ai. Madu gaw Karai Kasang a htum ngu n nga ai mungdan hpe gaw gap da sai rai nga ai.
“Ngai gaw Madu a nra, Madu a ashan rai nngai” (1Hk.Hk Labau 5:1). Lachyum gaw “nang gaw ngai zawn sha shinggyim masha rai nna ngai a kun dinghku masha tai nga ndai,” ngu ai rai nga ai.
Hkristu gaw myu baw sang langai a Karai Kasang sha n re ai. Israel myu baw shang lakung 12 a Karai Kasang hte mungkan masha yawng a Karai Kasang mung rai nga ai.
Hkristu Madu hpe ninggawn tawa yawng a hkawhkam ngu ai lachyum gaw, ndai laban na San Pawlu Kolose hpung masha ni hpang de shagun dat ai laika hta hkrum tsup hkra rawng nga ai
Yesu Madu gaw nga yang nga pra a Hkawhkam rai nga ai. “Hpa majaw nga yang, sumsing lamu hte ginding aga hta n-gun atsam rawng ai wenyi minla ni, madu ni up hkang ai ni, ahkang aya lu ai hte hpawn myi hte mu lu ai, n mu lu ai hte hpe rai ti mung, dai Kasha wa a marang e hpan tawn da nu ai. Karai Kasang gaw, arai yawng mayawng hpe shi a jaw e mung, shi a matu mara a matu mung hpan tawn da nu ai,” Kol 1:16).
“Karai Kasang gaw dai Mungga hku nna arai yawng mayawng hpe hpan da nu ai. Hpan da ai arai yawng mayawng hta dai Mungga n lawm ai tai wa ai gaw langai mi mung n nga ai,” (Yh 1:3).
“Shi gaw yawng mayawng a shawng e nga nga nna, nga manga hte gaw shi a jaw e shi a shara hte shara grin nga lu ma ai,” (Kol 1:17).
Hkristu gaw anhte yawng hpe hkye hkrang la ai majaw anhte a yawng a hkawhkam rai nga ai.
“Karai Kasang shi a Kasha hpe mungkan ga de shangun dat ai gaw, mungkan masha ni hpe tara dara na matu n rai, shi a marang e hkye hkrang la ai hkrum na she, shangun dat wu ai” (Yh 3:17).
“Shi gaw anhte hpe n hkru n kaja ai nsin a n-gun atsam kata kaw na hkye mawai la nna shi a tsaw ra ai Kasha a mungdan hta shalawn mi ai. Dai Kasha a asai hte htingrai htingrat ya ai a marang e anhte hpe shalawt dat mi ai; dai gaw anhte a yubak mara ni hpe raw dat ya ai lam nan rai nga ai” (Kol 1:13-14).
“Karai Kasang gaw ninggawn tawa nga yawng nga pra ting shi hte mahku mara bai rai wa u ga, myit daw dan da nu ai. Karai Kasang gaw wudang ntsa e ap nawng si hkam ai Kasha a asai hte mahku mara simsa lam galaw nhtawm, sumsing lamu hte ginding aga e nga ai yawng mayawng hte hpe shi hpang de woi la wu ai,” (Kol 1:20).
Dinghta mungkan asak gaw hka hpawk hka shi zawn Madu kaw na lwi hkrat wa ai. Asak jaw bang da ya ai sha n re, shani shagu sak hkrung lu shangun nga ai.
Wenyi asak mung rai nga ai. Kashin kamun hkam ai shaloi Hkristu gaw Wenyi asak jaw bang ya ai zawn, matut manoi rai nna mung jaw bang ya nga ding yang rai nga ai.
Hkawhkam Yesu Madu a Hkrang Kumla
Yesu Madu wudang ntsa jan noi da hkrum ai shaloi, Yuda ningbaw ni, shi hpe “Messaiah” “Karai Kasang Lata la hkrum ai wa e,” ngu ma ai.
Raitim, shanhte a myit hta asawng asang mayu ai myit tsun ai she rai ma ai. lai hkyang, sat lawat hte mung aga hte mung asawng asang di ma ai she rai nga ai.
Hpyenla ni gaw, Pilattu hkawhkam, wudang ntsa kaw shakap da ai laika “Yuda ni a hkawhkam” nga ai laika ga si hpe hti nna asawng asang di ma ai.
Damya lahkawng mung Yesu Madu a pai hkra langai hpra jan noi da hkrum ma ai.
Yesu Madu a kanu Maria hte sape ni gaw myit yawn let tsan tsan kaw na mada yu nga ma ai.
Wudang ntsa hta Yesu Madu gaw, Hkawhkam wa zawn, kumhpa ni hpe shawang myit kaba hte garan jaw nga ai. Mara dat hkyamsa hpe garan ya nga ai.
“Yesu gaw, Wa e, shanhte a mara hpe dat kau ya mu, shanhte galaw ai lam hpe shanthe n chye nga ma ai, nga ai” (Lk 23:34).
Shi makau kaw jan noi da hkrum ai damya langai a hpyi shawn ai sumsing mungdan hta ningngai nga lu na chyeju jaw ya ai.
“Dai ni jang, ngai hte rau Hparadisu e nga lu na ndai” (Lk 23: 43).
Kadai hkawhkam gaw, Yesu Madu wudang ntsa jan noi da hkrum ai shaloi ram myit galu kaba ai rai? Hkawhkam hkinghtawng dagraw ai shaloi pyi wudang ntsa na Yesu ram myit galu kaba ai n rai ma ai.
Wudang ntsa na Yesu gaw mungkan masha ni hpe hkye hkrang la ai Hkawhkam rai nga ai.
Anhte gaw Yesu Madu shawang tsawra myit hte ladawn ya ai mara dat hkyamsa hte hkye hkrang la lam hpe hkam la lu ra ai
Karai Kasang gaw shinggyim masha ni hpe shang lawt ai ahkaw ahkang jaw da ai. Kaja ai hpe lata na i, n kaja ai hpe lata na i, anhte shinggyim masha ni hta shang lawt ai ahkaw ahkang jaw da ai.
Shadut shagyen nna langai ngai hpe lata shangun ai hku mung n galaw ai. Madu Yesu gaw tsaw ra myit hte up hkang nga ai.
Yesu Madu a makau kaw jan noi hkrum ai damya lahkawng hta na langai mi gaw, n kaja ai hpe lata ai; langai mi gaw kaja ai hpe lata ai. Shan a shang lawt ai myit hte lata ai rai ma ai.
N kaja ai hpe lata ai wa gaw, Yesu hpe asawng asang di ai. Kaja ai wa gaw shi a shut hpyi ai amu a majaw jeyang hkrum ai hpe hkam la ai. Yesu gaw hpa mara mung n nga ai kaw jeyang hkrum ai wa rai nga ai hpe sakse hkam ai. Yesu Madu hpe madi shadaw ai, n-gun jaw ai rai nga ai.
“Ndai wa gaw n kaja ai lam hpa mung n galaw shut lai wa ai” (Lk 23:41).
Dai zawn sakse hkam ngut jang, “Na a mungdan hta ningngai nga ai shaloi ngai hpe myit dum la e law” ngu hpyi shawn da mu ai (Lk 23:42).
Yesu Madu mung, shi hpe “dai ni jang Hparadisu hta ngai hte rau rai nga wu ai” (Lk 23:43).
Akyu hpyi saga
Wa Karai Kasang e, Nang Madu up hkang ai npu e kangka hkawm sa let Nang Madu hpe daw jau lu ai atsam jaw ya rit. Anhte a Madu Hkristu a marang e hpyi nem nga ga ai. Amen.
Hkristu hta tsaw ra hkung ga ai kanu kawa tarahkaw sara/num ni hte nu wa hpu nau ni e, ndai laban gaw Hkristu Hkawhkam Poi rai nna Pranwan Ladaw hta (34) ngu na laban rai nga ai.
Hti ang ai Ja Chyum Mungga ni gaw
Chyum Mungga Daw (1) – 2Hk.Hk Labau 5:1-3
Chyum Mungga Daw (2) – Kol 1:11-20
Kabu Gara Shiga – Lk 22: 35-43
Ndai Ja Chyum Mungga ni hpe hti nna, hpawtni na nawku dawjau lamang ni hpe woi awn nga ga.